HKBP Malang | Jl. Bromo No. 39 Malang, Jawa Timur e-mail: hkbp_malang@yahoo.com\nPosted on 31 December 2010 by hkbpm\nSelamat datang di situs Blog HKBP Malang…\nFiled under: Tips Mengajar ASM |\tLeave a comment »\nPosted on 15 November 2010 by hkbpm\noleh : Pdt. S.J. Lumban Gaol, STh\n1. Disuru Debata do Si Hesekiel manurirangi dompak Si Gog , Raja na sian tano Magog ( = Asia Tengah ), jala induk/pemimpin koalisi ni harajaon Ros ( = Russia ), Mesek ( =Turki ) dohot Tubal ( =Turki ), paboahon na ro ma Debata marlulu ( = menjadi lawan ) tu harajaon koalisi na bidang i ala sai mangasa gogo naeng mangago halak Israel. Asing ni harajaon koalisi i adong dope angka harajaon na mendukung Magog ima , harajaon Parsi, Kus, Pud, Gomer dohot Togarma ( bd.38:5-6 ). Sude harajaon i satahi naeng mamorang Israel. Alai ndang paloason ni Debata nasida laho mangago Israel. Na pasti ondingan ni Debata do bangsoNa maralohon angka bangso parbegu i\n2. Alai asa tung haru diboto angka bangso parbegu i ise JAHOWA Debata ni halak Israel i, dibahen i haraon jala togihonon ni Debata do nasida ro marrongoman sian ujung ni utara . Mansai nania do antong torop nasida, huhut mamboan sinjatana be , mambaen strategi perang na mansai hebat. Marhite i dirimpu nasida boi sangkidop mata papatuhon tano Israel, hape ndang songon na nirimpu ni rohana i kenyataanna. Continue reading →\nPosted on 15 October 2010 by hkbpm\nMateus 24 : 4 – 13\n1. Turpuk on ima panurirangon ni Tuhan Jesus taringot tu halelengse ni huta Jerusalem dohot ajal ni hasiangan on. Disurirangkon Jesus i di na lam jonok tingkina maninggalahon tano on,mulak tu habangsana hian tu surgo. Hatiha turpuk on tongon di Jerusalem do Jesus raphon angka siseanna beribadah di bagasjoro. Simpul beribadah ruar ma nasida sian bagasjoro i alai huhut ma didok angka sisean i tu Jesus kekaguman dohot kebanggaan nasida di hinauli ni huta Jerusalem i (ay.1). Tutu do na nidok ni sisean i ,ai ndang adong songon i hinauli ni bagas/huta di humaliang i. Alai aha ma didok Jesus tu sisean i taringot tu huta i ?. “Situtu do hatangkon tu hamu : Ndang pasombuonna sogot disi dua batu martinditindi na so gargaronna” (ay.2).Lapatanna di sada tingki malengse do huta Jerusalem i. Tontu tarsonggot do angka sisean i umbege i. Mungkin do magargar huta Jerusalem na uli I ? Beha ma pargargarna,jala ise manggargar ? Alai tahe molo nunga disurirangkon Jesus songon i ingkon saut do i masa.\n2. Ala ni boaboa i balisaon ma roha ni angka sisean i ingin mengetahui lebih jauh taringot tu Jerusalem i. Gabe dipatangkas nasida ma i muse tu Jesus uju hundul (manatap) di dolok Jetun tondongkon ni Jerusalem i : Andigan ma hamamasa ni i ? Songon dia ma muse nang taringot tu haroro ni Jesus dohot ajal ni hasiangan on ? Jala angka dia ma tanda patujolo (pra -kejadian) siidaon disi? Ringkot situtu do i asa adong hian pangaradeon diri di angka sisean. Ai manang sadihari pe ro na masa i ndang be tarsonggot ala nunga be rade mangadopisa (ay.3).\n3. Alus ni Jesus domu tu sungkun-sungkun ni angka sisean i : Na parjolo,mullop ma “Kristus pargapgap”, ima angka panurirang panjahutjahut na manoluk Goar ni Tuhan Jesus jala barani menyatakan dirina Kristus . Sipaotooto do i laho mangaliluhon torop halak. Dijagahon ma i (ay.4-5). Na paduahaon,masa ma angka hamusuon (deru perang) dohot soara ni na marmusu (kabar tentang perang). Ai marporang ma bangso maralohon bangso,harajaon maralohon harajaon na di tano on secara global. Akibat ni porang i manginona ma tu masalah ekonomi ,masa ma kelaparan,songgop ma haporsuhon. Ala hajahaton ni jolma i muruk ma alam,ro ma lalo marluatluat mambahen lam tu singkorna parniahapan i. Jala i parmulaan ni pambebeon dope i didok Jesus (ay.6-8). Na patoluhon, hehe ma angka bangso na so mangkalomohon harajaon ni Debata na binoan ni Jesus mamusui ,paporsukporsuk huhut mamusa angka na mangihuthon Kristus. Adong ma na targasip,gabe masijehean jala masihosoman. Soluk ma muse panurirang pargapgap mengobokobok keadaan mangaliluhon torop jolma. Akibatna tarjadi ma khaos ,masa ma na so uhum,holong manusiawi pe ngali ma. Alai nang pe songon i rumang ni keadaan i ,adong do angka na togar manahan di haporseaon jala satia marsihohot di harajaon ni Debata. Malua do nasida dihophop Tuhan i (ay.9-13). Jadi las ni roha do di ujungna.\n4. Panimpuli :\nAngka haulion na di tano on, beha pe jagarna ingkon salpu do I di tingkina. Unang ma pola tahabanggahon i.\nNa sintong do nahinatahon ni Tuhan Jesus, i ma tahaposi jala tapaima.Agia pe guntur portibi on digaori angka parpoda haliluon asa roa harajaon ni Debata,alai ianggo hita atik pe godang manaon haporsuhon,tetaplah setia.\nHophopon ni Tuhan I do hita jala paluaonNa.Monang di ujungna ! I ma las ni rohanta.I do sihabanggahononta.\nPosted on 2 October 2010 by hkbpm\n1. Adong dua sisean ni Si Paulus apala na jonok tu ibana jala na jotjot diboan tu luat ni sipelebegu laho mamaritahon barita na uli,ima Si Timoteus dohot si Titus. Atik pe bajar/poso dope pamatang ni sisean on tung dilehon do sandok rohana,pingkiranna , gogona dohot haporseaonna tu ulaon pamaritahonon di barita na uli i. Beha ma haru asa sahat haluaon I tu saluhut bangso di tano on. Alani I do umbaen mansai holong jala lomo roha ni apostel I tu siseanna na dua on. Songon sada guru pembimbing,tontu dituntut do sian siseanna i asa gogo jala marsitutu mangula ulaon i. Dihirim do asa marparbue jala marpanumpak na niula nasida . Alai asa saut songon i tontu ingkon lehonon ni Si Paulus do pambohalion (=pembekalan). Pambohalion i ndang sae sahali manang duahali,ingkon jotjot do asa tung dasip jala tau sisean i. Domu tusi ma nuaeng na taida di turpuk on.\n2. Dipaboa Si Paulus do di na lam tu hembangna huria i, ganda torop ni halak porsea di Tuhan Jesus Kristus, laos mullop do nang angka parpoda haliluon, ima angka na marbalik sian huria gabe manangihon tondi sipaotooto sian sibolis laho paroaroahon huria i. Marusaha do parpoda haliluon i manaburhon angka hata gapgap marhite argumentasi-argumentasi na paotootohon patata roha ni ruas ni huria i asa godang marbalik. Mangadopi i tontu ingkon gogo do mental,moral dohot spiritual. Ingkon bagas do muse nang parbinototan/pangantusion di hata ni Debata asa boi mangalusi dohot manaluhon poda haliluon i. I do alana umbahen disosoi apostel i siseanna si Timoteus on asa torus melengkapi diri marhite na mandatdati manjahai Buku na Badia I asa bagas parbinotoan teologina. Marhite i muse gabe tau ma ibana mangapoi (=membangun iman warga jemaat) dohot mangajarhon poda na tingkos i asa lam tangkas diboto jala diantusi angka ruas ni huria hinasintong ni Barita na Uli I (ay.13).\n3. Dipaingothon apostel i do muse Si Timoteus domu tu hadirionna. Atik pe bajar/poso pamatangna alai nunga dipasahat tu ibana silehonlehon (=karunia) panurirangon marhite penahbisan sian angka sintua (=sidang penatua,ay.14 ) . Asa dihaburjuhon mangaradoti i sotung neang rohana disi. Ndang marnida umur manang kondisi pisik umbaen ditodo Si Timoteus gabe naposo ni Tuhan i,tung ala ni torus ni rohana do mamelehon diri. I ma tongtong dipasarisari jala diparangehon. Lambat laun manaek ma kwalitas pelayananna,terbangun ma karakter dohot kredibilitas na mansai denggan idaon ni humaliang (ay.15).Tamba ni muse,asa tetap terjaga karakter dohot kredibilitas na denggan ingkon tongtong ma dimatahon (=diawasi) dirina dohot hapolinon ni poda na niajarhonna. Murni dan konsisten . Marhite i dihalomohon jala ditangihon halak ma ibana dohot poda na binaritahonna (ay.16).\nNasa ruas ni huria tarlobi parhalado ingkon ringgas do manjaha buku na badia i dohot buku-buku na mardomu tusi laho patanakhon pangantusion,patogu haporseaon dohot pahothon hasatiaon mangoloi Tuhan i sahat ro di ujungna.\nAngka silehonlehon (=karunia) na marragam na tajalo sian Tuhan i tapangke ma i tu ulaon pahembanghon asa marbungaran harajaon ni Debata di portibi on.\nTamatahon be ma dirinta dohot hurianta asa tongtong terjaga kredibilitasta dohot nama baikta tu humaliang. Hinorhon ni i gabe tartait ma roha ni donganta ro tu garejanta.\nPosted on 25 September 2010 by hkbpm\nMaleaki 2 : 13 – 16\nTarjou Si Maleaki gabe panurirang hira-hira di taon 450-an s.Masehi,dung tinggal menetap halak Israel Juda di tanona dungkon mulak sian habuangan Babel. Ibana do panurirang na parpudi di Padan na Robi na mangula di Jerusalem. Jala di ombas i tardok ndang marrumang harajaon be Israel Juda,rumang pemerintahan na imbaru (versi lain) nama ala nunga sanga leleng hona jajah.\nDungkon mulak halak Israel Juda tu Jerusalem manigor dipauli nasida do huta naung maloha i dohot bagas joro i. Dipatota Si Sesbasar,Si Ezra,Si Nehemia dohot angka donganna na asing do muse komunitas parbangsoon nasida naung sanga hubar-habir i dohot ngolu parugamoon naung sanga ngali i . Nanget-nanget tarida do panghorhonna , lam tu denggan ma parbangsoon dohot parngoluon nasida jala marhademahon.\nAlai songon i do huroho angka parrohaon ni jolma, ndang boi manongtong . Mura lupa di angka na denggan. Angka hatontuan,patik,padan dohot ruhut na mangihot na ingkon radotan nasida asa tongotng tercipta ketertiban dohot kedamaian,ndang be diulahon. Alani i ,ro ma Debata marhite panurirang Maleaki manorui angka malim dohot angka halak Juda. Didok tu angka malim : Songon suruan ni Debata,sian bibir nasida do nian tarbege parbinotoan,pamodaion dohot sipaingot,hape gabe gasip do nasida. Ingkon marlea jala tarjepol nasida bahenon ni Debata. Suang songon i halak Juda, ndang diingot be tona ni ompu nasida na mamatikhon na so jadi mambuat boru ni halak pardebata sileban manang muli tu anak ni halak pardebata sileban. Hape dihalupahon jala diose nasida do patik i. Didok Debata , pangalaosion nasida i doshon na mangaramuni bagas habadiaon ni Debata do I (ay.11). Alai apala na mangkagigihon roha ni Debata ima parsombaon na sipaula (=formalitas) : Mamboan pelean tu Debata huhut mardongan iluilu partangison dohot hoihoi,hape ndang sian nasa ias dohot burju ni rohana . Tontu ndang lomo roha ni Debata manjalo angka pelean sisongon i (ay.13). Ala so dijalo Debata, gabe sungkun-sungkun ma nasida : Beasa ulaning ndang olo Debata manjalosa? Alusna,ala ndang badia be dibahen halak Juda lembaga parsaripeon i ,nunga dipaolooloi hisap ni dagingna mangihutihut hasomalan ni halak parbegu (ay.14). Debata do pahothon parsaripeon i jala Debata do nang mangalehon pinompar. Dibaheni ingkon badia do parsaripeon i,unang ditoisi/diramuni. Parsaripeon naung ojak sian mulana i,ingkon hot i dipartahanhon sahat ro di ujungna. Setialah ! Tung dihasogohon Debata do parsirangan,aha pe alasanna. Ganup ma manjaga tondina unang olo mangose (=menghianati) padan parsaripeon i (ay.15-16).\n1. Malo do jolma marsandiwara tu dirina. Sai songon na burju mar- Tuhan ,ringgas beribadah hape sipaula. Molo jujur hita tu dirinta be jala taongkui, mansai godang do kemunafikanta di ngolu on. Deba halak mangarimpu marhite ibadah formalitas i boi tarhuphupi angka haroaonna i. Tu sesama dongan do boi tarhuphupinoni, alai di mata ni Debata patar do sudena.\n2. Ala marhahonaan do turpuk on tu parsaripeon, Debata mandok : Ingkon badia do parsaripeon i ai na badia do Tuhan Debata na pahothon parsaripeon i. Alani unang taramuni i marhite na paololoi hisap ni daging. Dipatikhon do muse tu angka ianakhon baoa dohot boruboru asa marhasohotan/marhamulian ganup nasida be tu sesama dongan sahaporseaon. Sai unang tarela gabe masuk tu keyakinan ni na niolina I manang tu hamulianna i. Unang marlea Debata ala marsaripe na ramun. Tapasangap ma Ibana di parsaripeonta na badia.\nJamita Kebaktian Sektor Minggu Ke-4 Bulan September 2010\nPosted on 18 September 2010 by hkbpm\nRom 6 : 18 – 23\nGanjang do dipatorang apostel Paulus taringot tu dosa on mulai sian bindu tolu. Marhite sian sada halak do (= Si Adam jolma na parjolo i na mangalaosi Patik ni Debata) ,umbaen bongot dosa i tu portibi on. Panghorhon ni dosa i ro ma hamatean. Songon i ma dosa/hamatean i manggomgomi mulai sian si Adam sahat ro di angka sundut na mangihut. Sude do jolma mardosa,ndang adong na lias nanggo sada pe sian dosa i. Nang halak Jahudi na mangarajumi dirina sumurung sian angka bangso na asing, ndang lias sian dosa. Alai tahe,tagamon boi dope malua jolma pardosa naung ginomgoman ni hamatean i ? Boi ! Ai marhite sian pangalaosion ni sada halak (=Adam na parjolo ) songgop uhum hamagoan tu saluhut jolma,laos marhite sian pangoloion ni sada halak do muse (=Adam na paduahon) ro haluaon tu saluhut jolma. Asi ni roha ni Debata na so hasuhatan I marhitehite pengorbanan/panaonon ni Jesus Kristus ,I do na pangoluhon jolma i sian dosa hamatean.\nNunga salpu be tingki pangadopan ni jolma di dosa i. Ndang be hatoban pangoloi na mamboan tu hamatean, ai nunga dipalua asi ni roha Debata jolma i. Nuaeng gabe tunduk mangoloi hatigoran ni Debata nama ,lapatanna mardalan di dalan na sintong,marparange hombar tu ruhut ni poda na tingkos. Tagan di hagaleon ni daging i hibul do dipasahat jolma i ruasna tu hahodaron,tu hajahaton jala mangulahon na so uhum. Alai dungkon di bagasan haluaon i, hibul ma dipasahat jolma i muse dirina tu hatigoran dohot tu habadiaon. Unang alang,rupani deba tu hadosaon,deba nari tu hatigoran. Ndang boi songon i. Ingkon tangkas do keberpihakan: Sandok bulus jala gok di Debata.\nTutu andorang diparhatoban dosa jolma i,bebas do jolma i sian hatigoran (kebenaran).Bebas na dimaksud ndang bebas dalam arti selamat. Ndang ! Alai bebas dalam arti sesuka hati mangulahon angka ulaon na jat, so pola adong sihabiaran, manang na mangorai, manang na maminsang,manang na pasingothon pe,sandok guru lomo ni rohana be ma dibahen. Alai tahe dibagasan na bebas i ,adong do pangkorhon/parbue na denggan sian i dijalo jolma i ? Jelas do ndang adong,baliksa hamagoan (hamatean) do hapateanna. Nuaeng dung malua (=selamat) jolma i sian dosa hamatean i jala gabe pangoloi di Debata, adong do parbuena na mansai uli situtu ima ,ndang be mangolu dibagasan haramunon ni dosa,alai nunga mangolu di bagasan habadiaon na sian Tuhan i. Jala hapateanna ima hangoluan na salelenglelengna. I do basabasa ni Debata na so tarasam jala na so halompoan i ,na nilehonNa (=dianugerahkan) marhitehite AnakNa Tuhan Jesus Kristus.\nNunga dipalua Jesus Kristus hita sian dosa. Ndang be hatoban ni dosa be,alai nunga gabe jolma na merdeka,jala anak ni Debata. Alani, hibul ma tapasahat sandok ruas ni dagingta tunduk jala polin mangoloi hatigoran.\nUpa tinuhor ni dosa do hamatean. Alai nunga ditobus Jesus Kristus be hita sian hamatean i marhite mudarNa na arga i ,jala basabasahononNa ma muse tu hita hangoluan salelenglelengna. Asa sahat jaloonta i sogot, mangolu ma hita di habadiaon.\nJamita Kebaktian Sektor Minggu ke-3 bulan September 2010\nPosted on 11 September 2010 by hkbpm\n1 Johannes 2 : 11 – 17\nAdong dua unsur hagogoon na maralo (berlawanan) ,ima hatiuron dohot haholomon manang na torang dohot na golap. Hatiuron disimbolhon do i tu hal-hal na bersifat baik,jala haholomon disimbolhon tu angka hal-hal na bersifat jahat. Terang adalah yang surgawi dan gelap adalah yang duniawi. Tiur/torang na sian Debata ma i,holom/golap na sian sibolis ma i. Didok Apostel Johannes dison; Ia dung gabe halak Kristen sasalak i nunga mian be ibana di bagasan ngolu hatiuron,ndang be di haholomon.Lapatanna,dirina dohot nasa panggulmitonna nunga manondanghon hatiuron. Alani i roha hosom (=haholomon) na mambahen parbadaan dohot parmusuon nunga ambolong be i. Holong (=hatiuron) sebagai landasan hidup baru na manonun parsaoran na denggan tu sesama, i nama siparangehonon.\nMarhite suratna on dilehon Apostel i do sipaingot secara khusus tu na tolu horong on : Horong anak, horong dolidoli dohot horong ama. Ondolan ni pamodaionna ima,asa membuktikan diri paboa na so dibagasan huaso ni portibi na holom on be nasida ,alai nunga be dibagasan huaso ni hatiuron na sian ginjang i. Dasor manang alasan pamodaion tu ganup horong. Na parjolo tu horong anak ,ala naung sesa dosa nasida marhite Goar ni Tuhan i. Songon ama na mengampuni anakna di angka hagaleonna ,hahuranganna,hasalaanna,laos songon i do Tuhan i mengampuni saluhut jolma sian nasa dosana be. Anak na nidokna dison boi do angka dakdanak na metmet alai boi do angka halak Kristen/ruas ni huria na imbaru porsea di Jesus Kristus,na otik dope parbinotoanna, alani ingkon manjalo pangajarion dohot panogunoguon asa lam torang mangantusi . Na paduahon tu horong dolidoli,ala naung ditaluhon hamu parjahat i. Di dolidoli (orang -muda) do jumpang gogo (kekuatan) umbaen nasida disuru tu partontangan. Dolidoli na minaksud ni apostel dison boi do naposobulung,alai boi do angka ruas ni huria naung lam ganda parbinotoanna,hatauonna, pangantusionna jala lam tang haporseaonna. Marhite i gabe margogo ma nasida mandopang jala manaluhon musu ni huria i. Na patoluhon tu horong ama (bapa-bapa),ala ditanda hamu Ibana na sian mulana i. Ama na nidokna dison boi do angka natoras/natuatua, alai boi do nang angka ruas ni huria naung tangkas matoras di hakristenon dohot di haporseaon. Lam leleng mangolu dihakristenon tontu lam tangkas ma mananda Tuhan i jala lam matoras marhaporseaon. Ruas naung matoras i ma muse gabe silehon poda tu angka dolidoli dohot anak na metmet.\nSahali nari diingothon apostel on muse na tolu horong on : Ia portibi na holom on sai manawarhon hagiot ni daging,kepuasan mata dohot pamer hidup . Asa jamot,so tung mulak be tu bangko hagolapon i. Ndada lao papuashon hagiot ni pamatang portibi on be daging on, palashon roha ni Debata nama. Hata na sintong do on : Nasa na di portibi on dohot na pinarhagiotna na laho salpu do. Antong molo salpu do i ,ndatung sihaholongan be i. Angka na hot ro di salelenglelengna I do sihaholongan ima : Mangulahon lomoni roha ni Debata,hot marhaporseaon di bagasan Kristus. Hidup dalam terang .\nPanimpuli : Domu tu haruasonta be songon halak kristen. Di horong dia hita nuaeng tahe ? Molo di horong anak dope,taeahi ma asa lam tu torasna hakristenonta i. Molo nunga di horong dolidoli, gogo ma tataluhon musunta jala tahamonangkon paraloan haporseaon i. Molo nunga di horong ama/natoras hita, gabe tiruan jala silehon poda ma hita tu donganta. Las ma rohanta jala taingot ma ! Nunga mian di hatiuron hita dibaen Tuhanta, ndang be di haholomon. Alani i parange,parulan dohot nasa panggulmiton ni ngolunta tiur ma. I do lomo ni roha ni Tuhanta. Hita naung mian di hatiuron do na manghirim ngolu na hot ro di salelenglelengna.


Tangkas ma Paboa Parsiajaranna | Manjaha & Mangajari\nTangkas ma Paboa Parsiajaranna\nNA INGKON DIULAHON: Urupi ma nasida mangantusi laba ni hatorangan na dipasahat hamu, jala paboa ma aha do na ingkon diulahon nasida.\nPingkirhon ma angka na mambege. Pingkirhon ma boasa ringkot hatorangan i tu nasida, jala ingkon diboto hamu do hatorangan na dia na boi mangurupi nasida.\nPaboa ma aha do na ingkon diulahon nasida. Ingkon tangkas do dipaboa hamu na ringkot do hatorangan i tu nasida, jala paboa ma cara mangulahon i. Urupi ma angka na mambege asa diboto, tu nasida do hatorangan i.\nLambok ma hamu mangkatai tingki patorangkon cara mangulahon poda na sian Bibel. Unang ma bahen gabe metmet roha ni nasida. Alai urupi ma nasida patoguhon holong dohot haporseaon tu Jahowa. Pos ma rohamuna na boi do nasida mangulahon na sintong dohot mangulahon poda na dipasahat hamu.\nTingki persiapan laho marbarita, pingkirhon hian ma aha do na masa baru-baru on, aha do na dicaritahon angka halak di ingananmuna, jala aha do na menarik tu nasida. Bahen ma sungkun-sungkun asa olo nasida paboahon holso ni rohanasida. Denggan ma tangihon jala pingkirhon ma songon dia caramuna laho mangurupi nasida. Dung i, paboa ma hatorangan na adong hubunganna tusi.\nManjaha dohot Mangajari—Tangkas ma Paboa Parsiajaranna


Jamita Borngin Parningotan ni Hatutubu ni Jesus Kristus 24 Desember 2017, Pukul 19.30 "Jangkon ma hapataron ni hahomion ni Debata." Pelita Batak Online\nJamita Borngin Parningotan ni Hatutubu ni Jesus Kristus 24 Desember 2017, Pukul 19.30 "Jangkon ma hapataron ni hahomion ni Debata."\nMinggu, 24 Desember 2017 15:11:00\nOleh: Pdt Dr Robinson Butarbutar, STT HKBP Pematangsiantar\n1. Ndang tarbahen sude naporsea ra marpungu dohot angka donganna na porsea di bagasan borngin on tanggal 24 Desember 2017, laho mamuji Debata di na marningot hatutubu ni Sipalua i Jesus Kristus. Adong do ra na siala ni marragam alasan na uli, isara ingkon mulaulaon manjagai\ndohot mangubati na marsahit, manjaga keamanan di masyarakat dohot negara, dohot na di\nbagasan pardalanan pe tahe. Alai ganup do marusaha, songon hita on, na marpungu di bagasan\nborngin on marningot hatutubu ni Sipalua i di borngin na badia i. Ai sada hamamasa na mansai\nbalga do i di ganup naung tardidi tu bagasan goar ni Tuhanta Jesus Kristus. Panghilalaanta be pe\ndigohi las ni roha na so tarhatahon do, manang beha pe kondisi ni ngolunta be. Sian sada huta\nna tung dao situtu sian hariburon sahat tu kota-kota besar na gok hariburon dohot hamoraon\nmarpungu do na porsea i paadophon tondina tu Ibana na hatutubuNa tapestahon, i ma Jesus\nKristus Sipalua i. Digohi halalas ni roha godang na sian ginjang i ma rohanta be.\n2. Di na talehon rohanta marningot ari hatutubu ni Sipaluanta i, di bagasan borngin on dijouhon tu\nhita asa "Manjangkon Hapataran ni Hahomion ni Debata" na tarida mamungka ari hatutubu ni\nJesus i sahat tu nuaeng on di ngolunta be.\n3. Laho pabagashon i, dienet jamita sian surat ni apostel Paulus, na di bagasan pamaritaanNa\ndohot di angka suratna ndang apala ringgas manaringoti hadirion pardagingon ni Jesus, ndang\nmarimbar taringot tu hatutubu ni Jesus songon na pinatupa ni angka panurat evangelium\nMateus dohot Lukas, ndang ala so diboto ibana barita taringot tu hatutubu ni Jesus i-ai dung\ndo pajumpang ibana saleleng 15 ari di Jerusalem dohot apostel Petrus dung gabe sisean ni Jesus\nna tarlambat tubu ibana (Gal 1: 18) -, alai ibana ma sada apostel na bagas mangalapati parbue\nni ulaon ni Jesus di hajolmaon. Dia ma naung dipatupa Jesus tu angka bangso na adong di\nportibion? Di surat Roma nunga tung andar do disurathon ibana panghorhon ni ulaon ni Jesus\nKristus i di ngolu ni hajolmaon, di parsaoran ni jolma i dohot Debata nang dohot donganna\njolma. Dia ma i?\nAngka on ma:\nParjolo, paluahon na porsea di Jesus Kristus sian angka on:\n(i) hamatean na manongtong siala ni dosa na so tarbahen ni manang aha ndang marimbar\nulaon patupahon patik ni Debata;\n(ii) Uhum ni Debata tu pardosa;\n(iii) Huaso ni dosa dohot sian\n(iv) Dondonan ni tuntutan ni patik ni Debata na so targohan ni manang ise, dohot\nparuarhon na porsea di Jesus sian\n(v) Hajolmaon na robi tu hangoluan na imbaru tinuturan dohot tinogihon ni Tondi Porbadia, na\ntarida di parsaoranta dohot dongan jolma na dongan sahaporseaon di bagasan dame,masiargaan, masipasangapon (Rom 1-15).\nSimo (buni) hian do i sian partingkian na robi sahat tu na tubu Jesus dohot mangula Jesus Kristus di\nPaduahon, papatarhon hahomion ni Debata di bagasan ngolu nang ulaon ni Jesus Kristus i tu angka\njolma marhite ulaon ni Jesus nang apostel sandiri di ulaon nasida mamaritahon barita nauli (Gorik:\neuanggelion). Hahomion i nunga leleng dibaritahon angka panurirang, buni di tingki na robi, alai\nmarhite hadirion ni Jesus dohot pamaritaanNa nang pamaritaan apostel Paulus nunga patar nuaeng\nPatoluhon, mampargogoihon (Gorik: steriksai) dohot hagogoon (Gorik: dunamis) angka bangso na\nnaung manangihon ulaon pamaritaan barita na uli pinatupa ni Paulus nang angka na asing sian abad\ntu abad dung hatutubu ni Jesus asa unduk marhaporseaon (Gorik: hupakoe pisteos, ayat 26) di Jesus\nKristus i dohot di ulaonNa.\n(i) Hagogoon ni pamaritaan ni barita nauli naung pinatupa ni apostel Paulus. Nunga\ndipatupa ibana ulaon mamaritahon barita na uli i mamungka sian na dijou jala ditangkup\nJesus Sipalua i ibana di ganup kota na di kekaisaran Romawi jala uju manurathon\nsuratna i sahat tu naporsea na mian di kota Roma dohot na adong di Eropah. Diuduti\nangka parbarita na uli do i sahat tu nuaeng on.\n(ii) Hagogoon ni pamaritaan ni barita na uli pinatupa ni Jesus Kristus uju di Palestina dohot\nmarhite angka siseanna dung i. Ulaon mamaritahon barita na uli pinatupa ni Jesus do\ntiruan ni angka parbarita na uli binahen ni apostel Paulus dohot angka donganna dohot\nangka na marsiajar sian ibana: Bungka do barita na uli i tu sandok bangso.\n4. Siala ni hapapatar hahomion ni Debata na songon na di ginjang i, i ma na diparar Debata ulaon\npamaritaon barita na uli pinatupa ni Jesus dohot apostel Paulus manogunogu jolma asa olo\nmarhaporseaon di Jesus, dijouhon ma tu hita di borngin Natal on asa patupahon na mangihut\nParjolo, mamujimuji Debata ro di saleleng ni lelengna, ai hamamahaso na mansai balga do na\npinatupa ni Debata marhite Jesus Kristus sian hatutubuNa.\nDi angka na naung marhaporseaon di Jesus Kristus dohot na naung mandai haluaon naung\npinatupaNa i, asa di bagasan ngolunta, tarlumobi di bagasan borngin on mamujimuji Debata,\npasangaphon Ibana di ngolunta be. Molo dipatupa halak Kristen Batak i di roha nang tondina di\nbagasan bornngin on, nunga digohi be visi ni Debata na pinasahatna tu angka parmahan na di\nlading Efrata i: "Hasangapon ma di Debata na di ginjang."\nMarragam do dalanta mamujimuji Debata di ngolunta on, i ma marhite\n(i) Pamujion di panombaan tu Ibana rap dohot donganta sahaporseaon manang\n(ii) Pamujion marhita angka ulaonta na denggan tu donganta jolma nang na tinompa na\nasing siganup ari.\nBeha do halak Kristen Batak, na najolo sahat tu abad pa-19-hon ndang mananda\nhapapatar ni hahomion ni Debata di ngolunta nang di parsaoranta sama h? Sanga do\nbuni hapataran ni hahomion ni Debata na di bagasan Jesus Kristus i sian tonga-tonga ni\nangka Ompunta andorang so ro barita na uli i tu Silindung, residen Tapanuli, dohot di\nangka residen na di humaliangsa, dohot di angka huta nang keluarganta be dung ro\nbarita na uli tu tongatonga ni ngolu ni keluarganta be, sian sundut parjolo sahat tu\nsundut parpudi andorang so tardidi hita be tu bagasan goar ni Jesus Kristus.\nSiala ni i, denggan do sungkunhononta tu dirinta di borngin Natal on:\n(i) Beha do tapatuduhon pamujionta marhite ngolu nang ulaonta be saleleng on dung taruli\nhita di hahomion pinatupa ni Debata tu hita i, tarlumobi dung unduk hita tu joujou\nmarhaporseaon tu Jesus Kristus Sipalua i?\nSotung baliksa tapatupa dope kekerasan di jabunta be, maradophon donganta jolma,\ngabe ndang mamuji goarNa, alai baliksa mambahen marsak Tondi ni Debata. Molo i do\nnaung tapatuduhon saleleng on, tama do hita marsak, jala muba tu haimbaruon.\n(ii) Molo tarimangrimangi nunga di bagasan dalan ngolu nang ulaon na mamujimuji Debata\nhita saleleng on sahat tu borngin natal on, tauduti ma mamujimuji Ibana dohot\npamujian nang dalan-dalan ni ngolu na mamuji Debata.\nNapaduahon, molo ndang dope taruli hita di hahomion ni Debata I, asa mangjangkonsa ni\nmarhite na mamungka manghaporseai Jesus Kritus dohot ulaonna songon na pinatorang ni\napostel Paulus di Roma 1-15 i.\nSongon dia ma i?\n(i) Manjouhon ganup na ro marpungu asa manungkunhon tu diriNa manang na naung\nporsea do Ibana di Jesus na tubu i songon sipaluaNa.\n(ii) Manjouhon tu ganup na mian dope di bagasan dosa, asa mangido tu Jesus di borngin\nnatalon asa paluahonna sian dosa.\n(iii) Manjouhon tu na tumangihon jamita on, asa mangolu di ngolu na imbaru tinuturon\ndohot niuluhuon ni Tondi Porbadia ni Debata, na tarida di ngolu marsaor dohot\ndonganNa jolma na denggan, na gok dame, na dirajai dame ateatena (patudos Kolosse\nLapatanna, boi do bongin natal tgl 24.12 on gabe borngin hamubaon ni roha, paimbaruhon diri,\ndohot borngin mangalusi joujou ni Jesus marhaporseaon tu Ibana.\nDipargogoi Debata ma hita unduk tu joujouNa mamujimuji goarna di angka naung mandai\nhapapatar ni hahomion ni Debata i marhite Jesus Kristus di ngoluNa.\nDipargogoi ma nang na dijaou Debata unduk marhaporseaon tu Jesus Kristus Sipalua i.(*)\nJamita Evangelium Malam Natal, 24 Desember 2019 Matius 1: 18-23, "Hasisinghop ni Bagabaga ni Debata"\nOleh: Pdt Dr. Robinson Butarbutar Sian Parsameanta, STT-HKBP, Hp/WA: 0812-62472015 Hamu angka Dongan, ruas ni pamatang ni Kristus hinaholongon. Di borngin Natal on, di na marsaor hita angka naung p\nJamita Evangelium Minggu IV Adven 24 Desember 2017, Lukas 1: 26-38: Debata Ro Mamboan Asi ni Roha"\nOleh: Pdt. Dr. Robinson Butarbutar, Sian parsameanta, STT-HKBP PematangsiantarDi minggu Adven paopathon sadarion, marhite barita nauli sinurathon ni parbarita nauli jala teolog Lukas di bindu 1 ayat 2\nJamita Evangelium, 25 Desember 2018, Pesta I Paringotan Hatutubu ni Tuhan Jesus: "Immanuel: Donganta do Debata" (Mateus 1: 18-25)\nOleh: Pdt. Dr. Robinson ButarbutarSian Parsameanta, STT-HKBP PematangsiantarHP/WA: 0812-62472015 Selamat ari Natal ma di hita saluhutna. Ganup sahat hita tu ari parningotan di hatutubu ni Tuhanta J\nJamita Evangelium, 25 Nopember 2018, Minggu Ujung Taon Parhuriaon, Daniel 7: 9-14: Harajaon ni Debata Na Manongtong\nOleh: Pdt Dr Robinson ButarbutarDi bagasan lobi dua taon parpudion sahat do tu ganup hita barita masa na mangihut on: Tongon marusaha do angka bangso na balga jala na gogo manggulut huaso na tumimbo d


Urat Tua Marganda: Epistel Minggu 16 Okt 2011\nGABE BATU NA MANGOLU DI JORO NI DEBATA\n(1 Petrus 2 : 1-10)\nSurat 1-2 Petrus ima surat pangapulion laho mangapuli halak Kristen na parjolo i di abad I (taon 64 M), ala digosa-gosa halak Romawi do nasida, tarlumobi di masa ni Kaesar Nero. Sude do halak Kristen dilelei, disiksa jala di bunu. Ndang dipaloas halak Kristen hatiha i pajongjong bagas joro manang patupahon parpunguan laho mamuji Debata. Sai diasupi halak Yahudi do nasida jala di aluhon tu Kaesar Nero mandok ia Kristen ima agama na membangkang jala memberontak tu Kaesar. Di parentahon Kaesar Nero do asa sude halak Kristen mangihuthon ulaon haholomon nasida i, gabe tung mansai posa do sitaonon ni halak Kristen hatiha i. Alani do diapoi jala diapuli Apostel Petrus nasida asa tongtong manahan nasida di sitaonon i, jala marpanghirimon tu Debata sambing.\nSongon posoposo na imbaru tubu, uasan ma hamu di susu na tama, na so marlaok, asa lam magodang hamu, horhonon ni i, bahen haluaon. (Ay.2). Digombarhon do halak Kristen i, songon poso-poso na imbaru tubu (secara rohani), na ias, bulus, tulus, jala na mangolu dibagasan ketergantungan tu ina na. Lapatanna bulus ni roha na mauas jala marsigantung tu Debata marhite na manangihon hataNa, ido susu na tama, sipanganon ni partondionta. Ima na boi patubuhon haporseaonta, na polin jala na so marlaok. Marhite hataNa i gabe dapot hita parsaulian dibagasan ngolunta.\nAi nunga didapothon hamu Ibana, na songon batu na mangolu, na binolongkon ni jolma; alai na pinillit jala na arga, ia di Debata (Ay. 4), Ala naung tajalo Jesus jala nunga tadapothon Ibana, dipangido do hita asa gabe batu na mangolu, ima na pinangke laho paulihon bagas partondion na badia, laho mamboan angka pelean partondion, halomoan ni roha ni Debata, jala marsorminan tu Jesus sandiri songon batu parsuhi na dipeakkon di Sion (Jes. 28:16). Ima batu na marpili jala na arga, jala di atas ni batu parsuhi i do tarpauli angka bagas na togu jala na hot. Ai ndang tarpauli ojahan na asing dungkon ni naung ojak i, ima Jesus Kristus ( 1 Kor 3:11). Antong gabe batu na mangolu ma hita na paulihon bagas partondion, manungkoli (menyanggah) angka na gale.\nMolo dung gabe batu na mangolu pe hita, ndang otomatis angka na positif na manjangkon hita. Boi do ro tanggapan negative jala na olo mambolongkon hita. Boi do gabe batu partuktuhan jala pargasipan hita. Alai molo dibolongkon angka pande bagas i pe hita, tagamonta do gabe diputihi hita muse laho gabe batu parsuhi. Alani ingkon rade do hita mengambil resiko apala naung tajangkon sangkap ni Debata, ingkon marsitutu ma hita gabe ula-ulaNa.\nAlai marga na pinillit do hamu, hamalimon na raja, bangso na badia, houm na ginomgomanna, asa tung dibaritahon hamu denggan ni harohaon ni Ibana, naung manjou hamu sian na holom tu hatiuronna halongangan i. Hamu, angka na so bangso najolo, gabe bangso ni Debata nuaeng; angka na so niasian hamu najolo, gabe niasian do nuaeng (Ay. 9-10). Adong (4) opat na saihot laho manggoari hita, ima :\nMarga na pinillit (Bangsa yang terpilih)\nHamalimon na raja (Imamat Rajani)\nBangso na badia (Bangsa yang kudus)\noum na ginonggomanNa (umat Allah sendiri), tujuanna ima asa tung dibaritahon hamu denggan mi harohaon ni Debata naung manjou hamu sian haholomon tu hatiuron (1Pet 2:9). Istilah teologi na somal do on, marga-hamalimon, bangso-houm, ima pandohan na kolektif, na martudu-tudu tu halak na porsea. Martalian do na sada tu na sada, gabe dohonon ma :\nSongon marga (ras) na pinillit, sude do hita angka na porsea, na mamparhatutuhon dirina songon na tarpillit, ndada na asal jumpang sambing, alai karya pamiliiton ni Debata do hita.\nSongon hamalimon (imamat), sude hita masuk tu horong ni malim, ima dalam bersikap, marparange, jala adong di hita citra keningratan surgawi, i do asa tardok hita anak ni raja, ai nungga dipauba hita sian hatoban gabe anakNa.\nSongon bangso ni Debata, sude do hita tardok bangso ni Debata na badia, molo songoni do, ingkon badia ma hita. Ai nungga gabe bangso ni Debata na arga situtu hita.\nSongon houm (umat), sude do hita gabe nampuna ni Debata na dipeop secara istimewa, na hinophopna marhite Jesus Kristus. Antong gabe houm na denggan ma hita na olo pasonanghon roha ni Debata. (Pdt. Marsion Hasugian, STh, 12/10/11)\nDiposting oleh UTM Nainggolan di 11.51


The Batak: June 2008\nHalak na tumanda dirina, ido naso olo manganhon na di balian ni hurumna.\nPesan: Orang yang tahu diri(keadaan) tak mau memakan makanan yang di luar dari kemampuannya.\nPosted by the batak at 9:16 AM 0 comments\nGota ni simargala-gala,\nNaung adong gabe so ada.\nLapatanna: Mansai hansit do hilalaon, molo naung mamora hian iba rupani, hape gabe pogos.\nPosted by the batak at 8:41 AM 0 comments\nLabels: Umpama G\nGala di gala bulu,\nPanggalaan ni bonang,\nMolo naeng monang maralohon musu,\nJolo talu ma maralohon dongan.\nLapatanna: Molo naeng taluhononhon musu, ingkon pataluon do roha maradophon angka dongan.\nPosted by the batak at 8:37 AM 0 comments\nLapatanna: Didok roha dapot uli manang laba ma iba, hape hasusaan dohot harugian do na ro.\nPosted by the batak at 8:35 AM 0 comments\nAnggo gaja disior,\nMarhara ma si alo,\nAnggo raja partigor,\nParhata na so taralo.\nLapatanna: Ndang boi aloon halak na tigor marroha di angka pangkataion.\nPat ni gaja,\nTu pat ni hora,\nAnak ni na mora.\nLapatanna: Hata na mamuji, pasangaphon; na niangkupan mangkatai i nidok halak ni raja, jala na mora.\nPosted by the batak at 8:33 AM 0 comments\nNa so tupa tu gadis halak,\nNa adong tobus,\nNa so tupa bunuon halak,\nNa adong dangdang.\nLapatanna: Ndang boi hahuaon halak, anggo adong na boi bahenonna garar utangna.\nPosted by the batak at 8:30 AM 0 comments\nAndung ni sidoli\nAndung ni sidoli tu siboruadi, nanihaholongan ni rohana:\nHuandung ma dainang boru adui, na uli dainang do ito na malambok malilung i,\nParsimanghudap na magodang so maotik i,\nParsimalolong mangalap manaruhon i,\nDainang do ito parhuling-huling na bontar na gading i,\nNa ias so usaon, na bontar so didion i,\nTarsura-sura ma ahu da ito di golap ni sihabornginan i,\nDi papan na tumotap di rindang sibalunon i,\nNa sumurai situriakta i da ba ito situriak si riburon i,\nDi golap ni sihabornginan ninna simanghudap i,\nBosur so marpaiogon do simangarudokki,\nMarningothon situriakta i da ba ito na manjojori sihabornginan i,\nNinna simanghudap lapa-lapa ni jolma i,\nTangihon dainang ma ahu da ito boru aduikku na pio-pio i alusi ahu na jou-jou i ,\n(Ompu Tambok Pangaribuan, Ujungtanduk, 1990/ Ulikozok).\nPosted by the batak at 3:04 PM 0 comments\nAndung ni paragat\nAndung ni Paragat marningot inong na:\nHuandung ma dainang dainong, dainang i na lambok malilung i\nNa so tupa jumungkar tu ahu lapa-lapa i, eii\nSungkup ni hinahansit dainong gok ni hinaparir i,\nSitaonon ni baoa di sinuantunasmu lapung mumbang i,\nNangkok sumuna-suna ahu inong tuat sumuntul-suntul i,\nMareakhon tonga ni lobangon na so marboli-boli i,\nMangalului sihumisik na tau paiogon i, ha eiei.\nHuparsimalolonghon ma inong na matorop bulung i,\nMarsiriaon siriburon di antaran na bidang i,\nBoha ma baoa di dainong songon simarhuruk na marpuhung i,\nDa songon siteuhon na manggompang di tonga ni adaran i ai.\nHansit na i inoong ahu lapa-lapa i,\nParir na iale inong sinuantunasmi, ha eieieii.\nMarobur ho inong so huparsimalolonghon i,\nMarlangit ni siadaoan ahu e tu langit na so habilangan i, ha eieieie.\nBoha ma i pangintubum di ahu inong na mangintubu oooi,\nBoha ma i parsinuanmu ba among among na marsinuan ooi,\nUmbahen ahu ba inong talaga panduduran lubang-lubang panarean i,\nSungkup ni hinaparir gok ni hinadangol i,\nSitaonon ni baoa di ahu lapung mumbang i, ha eiei\nBa huandung ma dainang ba inoong dainang i na lambok malilung i,\nNa lupa songon baoa di ahu lapa-lapa on,\nNa so mangoloi siajaron ni na ahu lapung i ai, inoooong oi.\nHansit na iale inong ahu lapa-lapa i, ha eieiei,\nHubereng ma iale inoong na matorop bulung i,\nMarsiriahon siriburon di antaran na bidang i,\nBoha ma ahu ba inong tampuk ni simanjujung tarlompit simanginon i,\nAla ni sihumisik na soada i na ahu lapung i, ha ooi, oi\nBa asal mauja matoga ma inong da sisumbaonmi,\nSinuantunas na di jolo-jolongki,\nDa dohot i sinuan beu i na ahu lapung i, ai,\nAnggiat iale inong padirgak simanjujung mangembas simanginon i,\nMandapothon na torop bulung di antaran na bidang i, ieiei,\nParir na iale among ahu lapungki,\nNa so sadia sihumisik na dohot paiogon i, ai,\nUmbahen ahu dainooong martoba na ni udan iii,\nHansit na i inong ahu lapa-lapa i,\nNa manaon na hansit dainong gok ni hinaparir i,\nSinuantunasmu baoa di ahu lapa-lapa i, ai, ooi, ooi,\nTu dia ma ahu dainoong ahu lapa-lapa i,\nMumbang tu dolok ahu ba inong mumbang tu toruan i,\nManarihon da na soada mareakhon sihumisik i, ai, oooi,ooooi,\n(Ompu Hotma Sinurat, Lumban Julu. 1990/ Uli Kozok)\nPosted by the batak at 2:51 PM 0 comments\nNdang tuktuhan batu,\nNdang tuturan datu,\nAjaran na marroha.\nLapatanna: Ndang ajaran halak naung malo mangula-ulaonna.\nLabels: Umpama B\nDi atas ni Purbatua,\nSai sinur ma pinahan,\nGabe na niula.\nLapatanna: Hata pangidoan pasu-pasu, asa godang ma nian pinahan dohot eme.\nPosted by the batak at 8:24 AM 0 comments\nEnde ni Silangkitang,\nDi bulan tula ditumbahon,\nPalias na marimbang,\nTaganan tu na ubanon.\nLapatanna: Hata(ni namarbaju) na mangkasogohon na marimbang.\nPosted by the batak at 8:21 AM 0 comments\nLabels: Umpama E\nSude ma hita martua,\nLapatanna: Hata pangidoan pasu-pasu, asa anggiat dapotan tua dohot pasu-pasu, jala Tuhan i na mangaramoti.\nPosted by the batak at 8:15 AM 0 comments\nNdang adong na mora, naso dung marhahurangan. Ndang adong na pogos naso dung marhasongan.\nPesan: Sekaya-kayanya manusia, selalu ada kekurangannya, semiskin-miskinnya manusia tentu ada kesenangannya.\nPosted by the batak at 12:14 AM 0 comments\nAndung ni na mabalu\nAndung ni ina na mabalu:\nDago i amang hansitna i dangolna i,\nna hatipulan simanjujung ahu na haponggolan simanjojak i.\nDago inong e hansitna i dangolna i diullusi alogo ahu didadang ari i,\nna manaon na hansit na manaon na dangol i,\nDisintak ma ahu na songon pamiulan i,\nditombomhon ahu songon baliga hodong i,\nba dipatunjang didege i songon sitadoan i.\nHansitna i among na tading di pudi i,\nna manaon na dangol tumaon na hansit i,\ndiullus alogo ahu didadang ari i,\ndang haputihan ahu da among na songon na seang i,\ndang hajomputan ahu na songon na sabur i,\nDago i nunga loja ahu inong so marsiboanon i,\nnunga borat ahu inong e so marsiusungon i.\n(Marbun & Hutapea 1987/ Uli Kozok).\nPosted by the batak at 2:01 PM 0 comments\nAndung si Boru dina marujung ngoluni natua-tuana:\nTu dia ma au laho, ale amang\nParir ni bagiankon, inang di paninggalmi\nSori ni aringkon, amang di pinartadingmi\nTu dia ma au mangalu-alu, tu ise ma au paboa lungun?\nPonjot au so dibaen balgana\nsungkot au so dibaen timbona\nJou ma au, ale amang tu lambungmu\nAlap ma au inang tu jolomi\nSidangolon na so ra sidung na on\nSiaginon di siulubalang ari\nAi aut adong sinuan tunasmu, amang\nAut na adong pinaribothu, inang\nNdang songon on siakbagi ni boru adi\nOi, inang, tailihon hami da, amang\nSinuanboyumu na dua simanjujung on\nTung ditapolhon do inang, simanjojakhi\nTogu dirahut, inang, tangan simangidongki\nUnang hian ma au tubu nian sian siubeonmi\nUnang hutaon sorimago sibaran lapa-lapa i\nTagonan ma au marobur, inang\nManuruk toru ni situmandok\nUnang huae siluluton songon on\nAlap ma au inang, togu au amang oi\nTu padang silungunan i.\n(Ompu Tambok Pangaribuan/ Uli Kozok)\nPosted by the batak at 1:56 PM 0 comments\nPajumpang na umboto hata,\nIngkon tanda na hadapotan.\nLapatanna: Molo pajumpang angka na bisuk, ingkon tarida hata na sala.\nPosted by the batak at 8:39 AM 0 comments\nLabels: Umpama D\nUnang sumuan dulang,\nUnang mambahen na so uhum,\nMambahen na si jadi.\nLapatanna: Unang binahen na so tama.\nManduda ma panduda,\nGogo ma ditullangkon,\nPadan na so taruba,\nNaung sirang diulakkon.\nLapatanna: Nidok tu halak na marningot hata naung pinadanhonna, gabe mulak rohana, jala mulak muse mardenggan.\nHatubuan ni simarhora-hora,\nDi Debata na di ginjang,\nDo suhat-suhat ni hita jolma.\nLapatanna: Holan Tuhanta do na umboto haadongon ni hita jolma.\nPosted by the batak at 8:32 AM 0 comments\nMasihehean di na dokdok,\nMasitoguan di na landit.\nLapatanna: Masiurupan jala masitungkolan di ulaon angka na borat.\nLapatanna: Hata pangidoan pasu-pasu, anggiat sai horas-horas jala martamba dope nian hamoraon.\nPosted by the batak at 8:27 AM 0 comments\nDengke ni sabulan,\nBinahen tu hirang-hirang,\nAla ni hata saotik,\nLapatanna: Otik do sipata bonsirna, mambahen na marsisolhot(sapunguan) sirang manang marbadai.\nPosted by the batak at 8:25 AM 0 comments\nDapot ursa dibahen bogasna,\nDapot imbo dibahen soarana.\nLapatanna: Dapot tandaon do halak sian pangalahona.\nPosted by the batak at 8:22 AM 0 comments\nPadan i paingot-ingot.\nLapatanna: Nang pe dao be ingananta, ingkon hot do padanta i.\nPosted by the batak at 8:19 AM 0 comments\nTanda do sanggar dagang,\nPotang ari marsipu-sipu,\nTanda do anak dagang,\nPotang ari mangapusi ilu-ilu.\nLapatanna: Lungun do pangkilalaan ni anak somang.\nPosted by the batak at 8:17 AM 0 comments\nNdang tarbahen dangka-dangka dupang-dupang,\nNdang tarbahen hata-hata manggarar utang.\nLapatanna: Ndang boi lese utang holan ala ni hata-hata.\nNidanggur so ra hona,\nBangko ni hita jolma,\nSai masiaithon tu jolona.\nLapatanna: Sai roha diri do anggo hita jolma.\nPosted by the batak at 8:12 AM 0 comments\nTolu do dalihan,\nTorop pe anakniba,\nSada do siboto sibunian.\nLapatanna: Nang torop pe anakniba, sada do i haposan(hasian) na umboto perpeopan ni natorasna.\nPosted by the batak at 8:11 AM 0 comments\nSada dagal-dagal, sada dugul-dugul;\nSada na tangkang, sada na jugul.\nLapatanna: Rap na tangkang.\nPosted by the batak at 8:03 AM 0 comments\nLapatanna: Ginjang ni roha na mangkorhon harurunsur dohot hadabuan.\nPosted by the batak at 8:01 AM 0 comments\nSidok hata hagigian,\nSo ada hinophopna.\nLapatanna: Tung so adong do laba di halak na sai mangkatahon hata na hinasogohon ni roha.\nPosted by the batak at 8:42 AM 0 comments\nMangalipathon ganjangmu ho,\nUmbahen na matipul,\nMangompashon bolonmu ho,\nUmbahen na mabiltak.\nLapatanna: Bolonmu dohot gogom na tinengahonmi do gabe hadabuanmu.\nPosted by the batak at 8:40 AM 0 comments\nJolo nidilat bibir,\nAsa nidok hata.\nLapatanna: Ndang tongam halak na mangkatai, molo sai marsaor gait dohot engkel.\nPosted by the batak at 8:38 AM 0 comments\nAngka na marhaha-anggi.\nLapatanna: Ingkon satahi, saoloan do angka na marhaha-anggi.\nHabang sibaro mata,\nTu bona ni sanduduk,\nIa so olo ibana marbada,\nAhu pe ndang olo pagulut.\nLapatanna: Ndang olo ahu marbada,ia so ibana mamulai.\nPosted by the batak at 8:34 AM 0 comments\nBarita ni lampedang,\nMungkap-ungkap bulung bira,\nBarita ni raja partigor,\nSahat do ro didia.\nLapatanna: Sai tarbarita do halak, molo tigor uhumna.\nMarurat ma baringin,\nMatorop ma hita maribut,\nLapatanna: Hata pangidoan pasu-pasu, anggiat gabe, parroha na hot.\nDia ma baliga puli,\nTu gota ni simargala-gala,\nDia ma barita na uli,\nPaboa damang sangkababa.\nLapatanna: Hata ni ende-ende, asa dipaboa na ro i baritana na denggan i.\nBalatuk ni sopo,\nIa patar songon na oto,\nIa buni marhata-hata.\nLapatanna: Nidok tu halak na sai hohom ia di punguan, alai marhata-hata di ruar.\nPosted by the batak at 8:26 AM 0 comments\nSipu-sipu ni baja dipaullus-ullus alogo,\nPatua-tua daging, pasuda-suda gogo.\nLapatanna: Nidok tu halak na lalap di ulaonna, na so adong tujuan ni ngoluna.\nBahutang ma pagabe, tumandangkon sitadoan,\nArinta ma gabe, ala nunga masipaolo-oloan.\nLapatanna: Hata pangidoan pasu-pasu tu hagabeon, ala nunga sahata na pungu i, jala masiamin-aminan.\nTonggi ma sibahut,\nTabo ma pora-pora,\nGabe ma hita luhut,\nJala sude hita mamora.\nLapatanna: Hata pangidoan pasu-pasu, anggiat hita sude gabe jala mamora.\nNiumpat sibagure, marlatap dohot uratna,\nNiula hata i, ndang adong haujunganna.\nLapatanna: Nidok taringot tu sihataan, na so boi pasidungon.\nHaru bagudung, molo sai jinukjuhan, olo do mangkarat.\nLapatanna: Molo sai jinungkatan halak na gale, na metmet, olo do i mangalo.\nBagot na tonggi,\nPaet pe najolo i,\nTu tonggina ma tu joloan on.\nLapatanna: Sai tu dengganna ma tu jolooan on ngolumuna.\nMananom unang pabagashu,\nManggadis unang madaohu.\nLapatanna: Unang malobihu binahen ulaonniba.\nPosted by the batak at 8:14 AM 0 comments\nMarbada panduda dohot pamiari.\nLapatanna: Marbada manang marsalisi angka na saulaon, sapunguan, na ingkon masitungkolan hian, gabe mangkorhon harugian bolon.\nPosted by the batak at 8:10 AM 0 comments\nMangido gogo tu gaja,\nMangido tongam tu babiat.\nLapatanna: Molo na gale halak, boi do ibana mangido tu donganna na gogo pangurupion na ringkot; Ia na lea ibana boi do ibana laho tu donganna na sangap.\nPosted by the batak at 8:09 AM 0 comments\nNa solot di ateate, na gompang di pusu-pusu.\nLapatanna: Na pineop di bagasan roha, na naeng sidohonon.\nPosted by the batak at 10:06 AM 0 comments\nLabels: Umpama A\nPulik asar ni lali,\nPulik asar ni leang-leang,\nPulik na sinali,\nPulik na nilehon.\nLapatanna: Ndang boi dos bahenon barang na sinali dohot barang na nilehon ni halak tu iba, sipaulahon do na sinali.\nPosted by the batak at 10:05 AM 0 comments\nSidangka ni arirang, na so tupa sirang,\nSaleleng hosa digomgom badan.\nLapatanna: Padan na togu, na mandok, na so tupa sirang, sahat tu na mate.\nPosted by the batak at 10:03 AM 0 comments\nTinutung tu api,\nPinatuba songon soban,\nNaung tinuptup ni tahi,\nUnang be masisolsolan.\nLapatanna: Molo adong sada ulaon binahen naung sian dosni tahi hian, ndang boi adong be panolsolion, manang beha pe ujungna.\nPosted by the batak at 10:01 AM 0 comments\nTu pining na mongkol mata,\nSahalak pe mandok na uli,\nLuhut ma hita nampunasa.\nLapatanna: Sahalak pe na mandok hata i, sude ma hita taruli.\nPosted by the batak at 9:32 AM 0 comments\nLapatanna: Tongka do i di hita batak, masibuatan na samarga.\nPosted by the batak at 9:30 AM 0 comments\nAnsimun na martagan,\nHansit na hona tangan,\nHansitan na hona podu.\nLapatanna: Humansit do na hona hata sian na hona tangan.\nPosted by the batak at 9:21 AM 0 comments\nSiangkupna songon na hundul,\nSidonganna songon na mardalan,\nAi marangkup do na uli,\nMardongan na denggan.\nLapatanna: Hata na naeng dohonon dope, tamba ni hata nauli naung nihatahon.\nPosted by the batak at 9:20 AM 0 comments\nMangangkat ma padidit,\nMangisir tu andor-andir,\nSo adong na tarpasiding,\nMolo ro nipi na sambor.\nLapatanna: Ndang tarhoishon, molo dung ro sitaonan tu iba.\nTurtu ninna anduhur, tio ninna lote;\nHata nauli i unang muba, unang mose.\nLapatanna: Hata pangidoan, anggiat sude hata pasu-pasu na pinasahat ni angka na mandok hata tu suhut unang muba alai hot ma.\nArtinya: (turtu) suara tekukur, (tio) suara puyuh, semua kata-kata yang baik kiranya tdk berubah/takkan luput.\nPosted by the batak at 9:18 AM 0 comments\nNiida rupa, ndang tinanda roha;\nAha ma tandaon, dihuphupi andora.\nLapatanna: Buni do roha i, ndang boi mura tandaon sondon rupa ni jolma.\nArtinya: Rupa/wajahnya bisa dilihat, hatinya tidak; betapa tidak karena ditutupi dada.\nAndalu pe so ada,\nJala bonang pe so adong,\nNa talu pe so ada,\nJala na monang pe so adong.\nLapatanna: Ndang adong manang ise na talu manang na monang, pargulutan na so marguna.\nPosted by the batak at 9:13 AM 0 comments\nAndung ni anak sabulan di dalan;\nAndung ni boru sataon di dalan.\nLapatanna: Umbalga do holong ni roha ni boru di natorasna sian anak.\nPosted by the batak at 9:12 AM 0 comments\nUnang hita marbada,\nAi hita do marsogot hita haduan.\nLapatanna: Ndang adong gunana hita pagulut, ai na tongtong do hita sada, nuaeng nang di tingki na ro.\nPosted by the batak at 9:10 AM 0 comments\nSadampang gogo, sanjomput tua.\nArtinya: Tenaga satu ampang banyaknya, keuntungan hanya sejumput, kerja mati-matian, hasil minim.\nPosted by the batak at 9:09 AM 0 comments\n"Masiaminaminan songon lampak ni gaol".\nLapatanna: Masitungkol-tungkolan, masiolo-oloan.\nArtinya: Saling menyokong seperti halnya dengan kulit batang pisang.\nPosted by the batak at 9:06 AM 0 comments\nNdang tarpasuman pangambe ni paronan;\nNdang tarpasuman na binahen ni dongan.\nLapatanna: Ndang sai tarulahon suman tu na binahen ni dongan.\nArtinya: Tak selalu dapat kita tiru apa yang dilakukan kawan kita, membuat sesuatu persis sama adalah mustahil.\nPosted by the batak at 9:03 AM 0 comments\n"Langkitang gabe hapur, na hinilang gabe mambur".\nLapatanna: Mura do marambolongan arta na binuat, na so sian dalanna.\nArtinya: Siput air jadi kapur, yang didapat secara tidak adil akan mudah hilang/lenyap.\nPosted by the batak at 9:00 AM 0 comments\nAis ma di babi, mundala ma di horbo;\nTarpasiat ma ari-ari, molo adong lagu jumolo.\nLapatanna: Ala naung adong hian na denggan hubahen tu ho, lam marjea maho, molo pola huburai.\nPosted by the batak at 8:18 AM 0 comments\nNdada ahut sibahen na godang;\nJomput sibahen na otik.\nLapatanna: Ndada lomo-lomo mambahen iba mamora manang pogos di ngolu on.\nMetmet aekna metmet dengkena;\nBalga aekna balga dengkena.\nLapatanna: Molo pogos halak, otik do tumpakna. Alai molo mora halak, balga ma lehononna.\nLapatanna: Molo dos roha ni na sapunguan, sai na saut ma ulaonna denggan patupaonna.\nTagonan do mangadop di jolma;\nUnang mangadop di begu.\nLapatanna: Na boi dope tobuson sian jolma, alai na mago nama i, molo dung di begu.(Tumagon do iba marutang tu jolma, unang marutang tu begu).\nPosted by the batak at 8:06 AM 0 comments\n"Mata abul ni mata".\nLapatanna:Songon i hansitna dibahen halak tu iba, laos songon i ma hansitna baloson tu ibana.\nPosted by the batak at 8:04 AM 0 comments\n"Mate uluna, mangabasi ihurna".\nLapatanna: Nunga marujung nian sada parkaro(na masa) alai sai marnehet-nehet dope muse di pudi pangkorhonna.\nArtinya:Kepalanya sudah mati, ekornya masih mengibas-ngibas (contohnya ular), dikatakan tentang suatu perkara, yang sebenarnya sudah diselesaikan, tetapi akibatnya masih terasa.


Si holit Mangging – Amani Partogi\n← Maria – 5 ( penutup )\nKisah Lima Dokter →\nPosted on 2 November, 2011 by Hendry Lumban Gaol\nSai dilului si Jamordong do akkal mambuat hepeng ni oppungna, Oppu Jamordong, na tarbarita haholitonna. Dibaen to hepengna tu sitabunianna mansai buni, di hohosnya do disolothon deba, dungi di tahulukna–pecina, di sipatuna, nang di naso taripe. Bobosan do rohana molo ditabunihon di bilut, atik disigati OppuJamordong boru, iaso i atik dilului si Jamordong.\nTarbarita do haholiton ni OppuJamordong on disude nasahuta, haru tu pahompuna nga mangholit, lam tu halak, hombar balokna ma?. Nga pangholit, parakkal muse. Huroa martinodohon do parangkal tu pangholit. Molo dijalo ibana sagalas kopi manang tes manis di Laponi OppuPardomuan, sai torus do hurang gula dohononn ni on. “Ai tambai hamu jo ito, gulanai, lango-lango dang mardai” ninna.\nDung ditambai oppuPardomuan boru gulo, tu galas panginumanna, mekkel suping ma ibana. Dibuat ma sendok tes, dungi di ordong ma nanget situtu, tung nangeeeeeeeeeet situtu, jala holan diginjang do diordong, asa unang malala gulo i ditoru.\nDung sajom nai annon, didok ibana ma muse. “Tambai hamu jo ito aek las i” ninna. Burju rohani parlapo, ba, diambai. Ai somal do songoni dilapo i, jala datung dietong na marakkal akka panuhor i. Dung ditambai aek las i, ipe asa diordong gogo. Gabe sai hira na gabe dua hali ma ibana mangopi.\nSongoni do molo diontang hobar jabu, molo masa ulaon dihuta i, dibuat do pingganna na bolak. Dungi disonduk ma indahan antar ummotik, otik situtu. “Ai godang buat hamu Lae” ninna sahalak.\n“Daong lae, ipe mangan sian jabu” ninna mangalusi. Dungi dibuat ibana ma muse loppanna tolu ponggol. Dang sadia leleng, suda ma indahan alai adong dope loppan na taboi. Dungi didok ma “Bah, langlang nai bah, tambai jo ito indahan i, asa adong laok ni ikkan on” ninna. Ujungna dilean ma partambuan tu jolona. Diuhalma indahon on godang, alai dang dohot loppan diambai ibana.\nTep, habis ma loppan on\nNinna ma muse, “Gabe holan indahan on niallang ateh, hurang tabo do” ninna hut dihidop amanta nadilambungna asa di pajonok inganan partambuan ni juhut i. Songoni ma satorusna sahat tu nabutong, martambu indahan martambu loppan.\nManogotna, dilului si Jamordong ma akkal. Dungi lao ma ibana tu pamispisan ni lapo ni OppuPardomuan ondeng. Diputihi ma kartu LENG napinambolongkon ni parleng nabodari. Dapotsa ma opat BENTO. Mulak ma tu jabu. Didokma “Oppung, Hepengna” ninna hut dipatudu sada bento\n“Nion” ninna oppuJamordong\nTep satonga jomnai\n“Oppung, Bento!” ninna, dipatudu muse\n“Nion,” ninna oppuJamordong, dungi dilean parribuan dua\nSatonga jom nai muse.\n“Pung, Hepengna muse” ninna hut didabuhon Bento i.\n“Bah, ai piga bentom?, nga didabu ho dua, hape dabuonmu dope, nga mosok i kartumi ” ninna mangalusi\n**Hasomalan ni OppuJamordong ima marbento, ganup ari ganup tikki”\n3 thoughts on “Si holit Mangging”\n4 November, 2011 pukul 2:05 pm\t Balas\nSoholit Mangging??, Si Holit Mangging do ra maksud ni Lae.\n4 November, 2011 pukul 5:37 pm\t Balas\nHubaen pe i asa di komentari hamu do….mauliate ma tutu…hehehehhe\n1 Desember, 2011 pukul 11:11 am\t Balas\nDang dapot rohaku didia humorna i, ai dang huantusi BENTO.


Simanjuntak Star Archives - Lirik Lagu Batak Simanjuntak Star Archives - Lirik Lagu Batak\nCategory: Simanjuntak Star\nLirik Lagu Batak - October 9, 2020 - No comments - Simanjuntak Star\nlirik lagu ito nabasa. ito nabasa, ito nalagu, hasian. didia ho, didia ho dapottonokku. tung so sirang ito, anggo au sian ho hasian. anggo au sian ho hasian. ianggo so sinirang ni da hamatean. aut na diboto ho ma ilukku, nasai maraburan. aut na diboto ho, ate atekku malala dibagasan. pikkir ito, marbilang bilang ma ho […]\nlirik lagu sopanagaman. cipt : willy hutasoit. hubilangi ari dohot bulan. husalpui nang dohot taon. soada tonam naso masihol doho tu au. hape dison au paimahon ho. tung pulut ma roham ito. jururakku doi bagaspe lombangi. luluakku doho ito. na sopanagaman ki ro ma baritami. barita siboan ilu i. paboahon tu au tikki di borngin […]\nLirik Lagu Batak - October 5, 2020 - No comments - Simanjuntak Star\nlirik lagu agustus parsirangan. ro do ahu sian luat nadao. laho mandapotton ho. ala huboto ari ulang tahun mi. tanggal sada di bulan agustus i. paboa na holong rohakki tu ho. dung sahat ahu ito dahasian. dijolo jabu mi. tarsonggot ahu hubereng ma namasa i. rappak hundul ho dohot sidoli i. na mandonganni ho ulang tahun […]


Rak Beroda di Jerman “Tikki Liburan”\nJAHA DI BAGASAN BAHASA Afrikans Albania Amhara Arab Armenia Azerbaijani Azerbaijani (Sirilik) Basque Batak (Toba) Bolanda Cheska Chichewa Cina Kanton (Disederhanakan) Cina Kanton (Tradisional) Cina Mandarin (Disederhanakan) Cina Mandarin (Tradisional) Citonga (Malawi) Denmark Esti Ewe Galicia Georgia Hausa Heber Iloko Indonesia Inggris Islan Italia Jawa Jepang Jerman Katalan Kinyarwanda Kirghiz Korea Kreol Haiti Kroasia Lingala Lituavi Magyar Malagasi Malayalam Melayu Myanmar Ndebele (Zimbabwe) Norwegia Polski Portugis Portugis (Portugal) Prancis Rarotongan Rumania Rundi Rusia Sepedi Serbia Serbia (Romawi) Setswana Shona Sinhala Slovak Sloven Spanyol Suomi Swahili Swedia Tahiti Thai Turki Ukraina Valencia Vietnam Xhosa Yoruba Yunani\nDi piga-piga kota na balga di portibi on, jotjot do diida akka halak na mardalan pat rak beroda na binahen ni Sitindangi Ni Jahowa. Umpamana, di Jerman, dibahen akka Sitindangi do rak beroda di Berlin, di Köln, di Hamburg, di München, dohot di godang kota na asing.\nAlai, adong do laba ni rak beroda on molo dibahen di kota na umgelleng di inganan liburan ni halak Jerman? Songon dia do carana asa rak beroda i boi dibahen di piga-piga inganan di sabola utara, di daerah pantai, di akka pulo na di laut Baltik dohot di laut Utara? Lao mangalusi sukkun-sukkun on, taon 2016, dibahen kantor cabang ni Sitindangi Ni Jahowa di Eropa Tengah ma sada ulaon. Mulai bulan Mei sahat tu Oktober, godang do Sitindangi na rade manjaga gerai di hira-hira 60 inganan di Jerman bagian utara. Hira-hira 800 Sitindangi ma na dohot tu ulaon i. Adong na sian Vienna, Austria, jala godang sian nasida nungnga hea manjaga gerai di angka kota na balga.\n“Nungnga Songon Parhuta On”\nGodang do na manjakkon ulaon on. Sahalak Sitindangi mandok, “Las do roha ni akka halak na disi. Burju-burju do nasida jala lomo rohana makkata-hatai dohot hami.” Si Heidi, na manjaga gerai di kota Plön mandok, “Dung piga-piga ari, nungnga songon parhuta on be hami dibahen nasida. Alana, molo diida parhuta on hami, pittor dipakkulingi nasida do hami.” Sahalak bawa na ngungu mandok tu akka Sitindangi na disi, “Di godang inganan do dibahen hamu songon on ate.” Boasa didok ibana songon i? Alana, tikki lao ibana tu acara ni akka na ngungu di Jerman bagian tenggara, pajuppang do ibana dohot akka Sitindangi Ni Jahowa disi.\nRade do akka halak mangurupi ulaon on. Di pulo Wangerooge, dipaboa sahalak polisi ma tu Sitindangi taringot akka inganan na ribur, asa godang na mangida rak beroda i. Asing ni i, dipatorang sahalak kapten ni kapal ma tu penumpangna taringot akka inganan di Waren an der Müritz. Tikki mangida rak beroda di pelabuhan, didok ibana tu penumpangna, “Molo tusi hamu, dapotmu ma hatorangan taringot Debata.” Godang do turis na mangida rak beroda i jala manjaha poster na dipatudu.\nSongon on ma didok akka halak tikki mandapot tolu brosur on:\nApakah Allah Benar-Benar Mempedulikan Kita? Sahalak turis mandok, “Nga leleng hulului alus ni sukkun-sukkun on. Saonari, pas di tikki liburan on, nungnga dapothu be hatorangan taringot on.”\nBarita na Uli sian Debata! Adong sahalak bawa na matua manjuppangi Sitindangi. Didok ibana ma jut rohana mangida akka agama. Dipatorang ma tu ibana, dang boi jolma pasaehon hasusaan dohot sitaonon; holan Debata do na boi. Dijalo ma brosur on jala marjanji do ibana lao manjaha i.\nParsiajaran Bibelhu. Adong ma sahalak ama na paloasson boruna mambuat brosur on, alana brosur on dibahen tu dakdanak. Dung i, dibuat bapakna i ma muse Buku Cerita Alkitab jala didok, “Denggan do on tu keluarganami.”\nAdong lobi sian 3.600 publikasi na dilehon tu akka halak na mamolus sian inganan ni rak beroda i. Adong do piga-piga halak na mangido asa dijuppangi muse jala marsiajar Bibel.\nLas do roha ni akka Sitindangi na dohot tu ulaon i. Si Jörg dohot tungganeboruna, si Marina manjaga gerai di jonok ni Laut Baltik. Didok nasida, “Songon hadiah na arga do on di hami. Boi do diida hami uli ni tompaan ni Debata huhut paboahon taringot Debata tu akka halak.” Si Lukas na marumur 17 taon mandok, “Las hian rohakku ala boi pasahatton barita na uli tu godang halak.”\nAdong tolu na mambahen hami ingkon marbarita na uli di liat portibi on.\nBagihon Bagihon Rak Beroda di Jerman “Tikki Liburan”\nMarbarita na Uli tu Sijala Dekke


Mana mana, doot doo doo doo doo. Mana mana, doot doo doo doo doo. Mana mana, doot doo doo doo doo. Mana mana, doot doo doo doo doo. Mana mana, doot doo doo doo doo. Mana mana, doot doo doo doo doo. Mana mana, doot doo doo doo doo. Mana mana, doot doo doo doo doo. Mana mana, doot doo doo doo doo. Mana mana, doot doo doo doo doo. Mana mana, doot doo doo doo doo. Mana mana, doot doo doo doo doo. Mana mana, doot doo doo doo doo. Mana mana, doot doo doo doo doo. Mana mana, doot doo doo doo doo. Mana mana, doot doo doo doo doo.\nJuly 11, 2012 in Four | Permalink | Comments (0)


Laba ni Sains tu Hita\nJAHA DI BAGASAN HATA Adhola Afrikans Albania Amhara Arab Armenia Aymara Batak (Toba) Bolanda Bulgar Cebuano Cheska Chichewa Chitonga Chitumbuka Chiyao Chokwe Cibemba Cina Kanton (Tradisional) Cina Mandarin (Disederhanakan) Cina Mandarin (Tradisional) Denmark Efik Esti Ewe Farsi Ga Garifuna Georgia Greenland Guarani Heber Hiligaynon Hmong (White) Iban Igbo Iloko Indonesia Inggris Islan Italia Jepang Jerman Karen (S'gaw) Katalan Kazak Kikamba Kikaonde Kikongo Kikuyu Kiluba Kimbundu Kinyarwanda Kirghiz Kiribati Kisi Kisonge Kongo Korea Kreol Haiti Krio Kroasia Lhukonzo Lingala Lituavi Luganda Luo Luvale Magyar Makedonia Malagasi Mam Mambwe-Lungu Maya Mazatec (Huautla) Mizo Mongol Moore Myanmar Nahuatl (Huasteca) Nahuatl (Tengah) Ndebele (Zimbabwe) Ngabere Norwegia Nyaneka Nzema Ossetia Otetela Papiamento (Aruba) Papiamento (Curaçao) Polski Portugis Prancis Quechua (Bolivia) Quichua (Imbabura) Rumania Rundi Runyankore Rusia Samoa Sango Sepedi Serbia Serbia (Romawi) Sesotho (Lesotho) Setswana Shona Sidama Silozi Sinhala Slovak Sloven Spanyol Sranantongo Suomi Swahili Swahili (Kongo) Swedia Tagalog Tatar Thai Tigrinya Tlapanec Tojolabal Tok Pisin Totonac Tshiluba Tsonga Turki Tuvalu Twi Tzotzil Ukraina Umbundu Vietnam Wayuunaiki Xhosa Yoruba Yunani Zande Zapotec (Isthmus) Zulu\nSIULASON NI MAJALAH ON | NA TUMINGKOS DO SAINS SIAN BIBEL?\nMangihuthon sada kamus, hata sains, lapatanna ”panulingkitan na martujuan laho mangantusi mula ni sada ugasan marhite manulingkit, manangkasi, jala mangungkur. Ulaon na maol do on di angka ilmuwan gariada jotjot mambahen marsak. Angka panulingkit sains on marsitutu manulingkiti marmingguminggu, marbulan sahat tu na martaontaon. Sipata ndang adong hasil ni panulingkitan i, alai godang do laba ni panulingkitan nasida tu jolma. Parrohahon ma pigapiga labana.\nSada perusahaan di Eropa mambahen alat sian palastik na jago, na boi denggan manaring aek. Alani i, aek na litok pe boi dibahen ias. Na binahen nasida on nunga dipangke tingki masa lalo na balga di Haiti taon 2010.\nDao di langit an, adong satelit na boi patuduhon dompak na tinuju. Digoari ma on Na boi Patuduhon Inganan (GPS). Laho pangkeon ni militer hian do umbahen adong on. Alai saonari GPS pe mangurupi supir, pilot kapal terbang, kapal laut, angka pamburu binatang asa mamboto dalan. Mandok mauliate do hita tu angka na patupahon GPS on na mangurupi gabe ummura mangalului inganan.\nAdong do handphone, komputer dohot Internet muna? Hea do dihilala hamu dipamalum sahit mu manang lam hiras alani pangubatan na lam denggan? Hea do hamu markapal terbang? Molo hea, nunga dihilala hamu laba ni sains na boi mangurupi parngoluon ni jolma. Godang do laba ni sains on di parngoluonta.\nHAHURANGAN NI SAINS\nLaho manambai parbinotoan nasida, tangkas do angka panulingkit manulingkiti angka na manggulmit ro di angka bintang. Ahli fisika nuklir manulingkiti songon dia do isara ni atom karejo. Asing ni i, ahli Astrofisika manulingkiti aha do na masa marmiliar taon naung salpu asa boi mangantusi songon dia do mula ni nasa na tinompaNa. Mansai bagas do panulingkitan na diulahon nasida, gariada angka na so boi diida jala na so boi dijama pe disulingkiti nasida. Alani i, didok nasida ma molo tutu do adong Debata na disurat di Bibel i, nunga boi diboto nasida.\nGariada, pigapiga angka panulingkit sains dohot angka filsuf na tarbarita satolop tu hata panulingkit na margoar si Amir D. Aczel na mandok ”Boi do patuduon ni sains na so adong Debata.” Umpamana, sahalak panulingkit fisika na tarbarita mandok ”Ndang adong tanda taringot huaso ni Debata di nasa na tinompaNa na patuduhon ndang adong Debata.” Godang sian nasida mandok, sude ulaon ni Debata na disurat di Bibel i holan ”parsibalik mata” jala ”pangotootoi do i.” *\nAlai, sungkunsungkun na porlu dialusi: Naung boi do diantusi sains sude taringot nasa na tinompaNa on, umbahen na boi mambahen sada hasimpulan sisongon i? Ndang boi. Toho nunga godang hamajuon naung binahen ni sains. Alai godang do ilmuwan na manghilala molo ndang sude dope diantusi nasida jala mandok, ndang hea boi antusan nasa na adong di portibi on. Sahalak ahli fisika na mandapot Nobel na margoar Steven Weinberg mandok, ”Ndang na hea boi antusanta sude taringot nasa na tinompaNa.” Professor Martin Rees, sahalak ahli Astronomi sian Inggris manurat: ”Godang do na so boi diantusi jolma.” Sasintongna, godang dope na so diantusi angka panulingkit sains, sian sel na mansai gelleng sahat tu angka bintang:\nNdang sude dope diantusi angka ahli Biologi taringot aha do na masa di bagasan sel ni angka na manggulmit. Umpamana, songon dia do sel mamangke energi, mambahen protein, jala mambagi dirina. Sudena i, ndang tangkas dope diantusi angka ahli biologi.\nGanup detik gravitasi manghorhon tu parngoluonta. Alai, hahomion do on di angka ahli fisika. Ndang tarantusan nasida boasa sai tu toru madabu sasahalak na mangangkat tu ginjang. Manang, songon dia do gravitasi boi mambahen bulan sai hot di ingananna manghaliangi portibi on.\nAngka ahli kosmologi mandok adong hirahira 95 persen na mambahen nasa na tinompaNa, ndang boi diida manang diboto marhite alat na jago. Adong dua na mambahen nasa na tinompaNa, i ma ugasan na holom dohot gogo na holom. Jala, ndang ditanda dope angka ugasan on.\nGodang dope na mambahen sungkunsungkun roha ni angka ilmuwan. Boasa ringkot botoonta i? Sahalak panurat sains na tarbarita mandok: ”Umgodang do na so taantusi sian na taantusi. Longang do rohangku mangida na binahen ni sains, alani i gabe lomo rohangku mamboto gumodangan. Gabe tarbungka do pingkiranku dibahen on.”\nMolo dihilala hamu tumingkos do sains sian Bibel, jala gabe ndang porsea hamu na adong Debata, pingkirhon ma on: Angka ilmuwan na pistar na adong alat nasida na jago, ndang boi diantusi nasida sude taringot nasa na tinompaNa. Alani i, pintor tajua do angka na so boi diantusi sains? Di bagian parpudi sian sada artikel taringot sejarah dohot hamajuan ni astronomi, Encyclopedia Britannica mandok: ”Nang pe nunga adong parbinotoan ni astronomi lobi sian 4.000 taon naung salpu, alai hahomion dope nasa na tinompaNa di hita songon na dihilala angka halak Babilonia na uju i.”\nSitindangi Ni Jahowa mangargai hak ni ganup halak laho mambahen haputusan taringot on. Alai molo boi, ihuthon hamu ma prinsip ni Bibel on: ”Patuduhon hamu ma parrohaon muna na denggan.” (Pilippi 4:5, Bibel Siganup Ari) Alani i, molo marbisuk hita, boi do taantusi na satolop do Bibel tu sains.\n^ par. 9 Pigapiga halak ndang porsea tu hata na disurat di Bibel alani pangajarion ni gareja sian na jolo sahat tu sadari on. Didok nasida, tano on do pamusatan ni hasiangan on, manang nasida mandok tingki ditompa Debata portibi on onom ari do lelengna, sadari dibagasan 24 jom.—Ida kotak ” Bibel dohot Sains.”\nBibel dohot Sains\nNdang buku sains Bibel. Alai lomo do roha ni angka ilmuwan mamboto hatorangan ni Bibel tingki mangulas sains. Ida ma pigapiga sian i.\nUmur ni tano on dohot angka na adong di langit\nDiparetongkon angka ilmuwan do, nunga 4 miliar taon umur ni tano on jala nunga hirahira 13 sahat tu 14 miliar taon umur ni angka na adong di langit. Bibel pe ndang mandok molo umur ni tano on holan marribu taon. Ayat na parjolo di Bibel holan mandok: ”Di mula ni mulana ditompa Debata langit dohot tano on.” (1 Musa 1:1) Hata on mangurupi angka ilmuwan mangetong sadia umur ni tano on mangihuthon angka prinsip ni sains.\nLeleng ni tingki paradehon tano on\n1 Musa bindu 1 mamangke hata ”ari” laho patorangkon songon dia tano on diparade laho inganan ni jolma. Na parpudi ditompa i ma jolma. Ndang dipaboa Bibel sadia leleng sasintongna onom ari i. Alani i, gabe dalan na denggan do on tu angka ilmuwan laho manangkasi jala patoguhon sadia leleng sasintongna si onom ari i. Taboto do molo hata sadari na dipangke disi ndang na patuduhon 24 jom.\nSongon dia do ojahan ni tano on\nBibel mandok molo tano on marojahan ”tu atas ni na soada.” (Job 26:7) Ndang didok Bibel molo tano on dihunti sada raksasa manang di tanggurung ni sada gaja na jongjong di ginjang ni ponu songon na nidok ni angka jolma najolo. Dilehon Bibel do tingki tu sains laho patuduhon bukti taringot i. Di pudian ni ari, si Nicolaus Copernicus dohot si Johannes Kepler patorangkon molo angka planet manghaliangi mata ni ari hinorhon ni sada gogo na so tarida. Di pudian ni ari muse, si Isaac Newton patuduhon songon dia gravitasi mangatur pardalan ni angka na adong di langit.\nRingkot ni na ias asa unang marsahit\nBuku 3 Musa marisi parenta tu halak Israel asa papulikhon angka na marsahit asa unang bali sahitna. Taringot ringkot ni haiason, 5 Musa 23:12, 13 marisi uhum na mamarentahon halak Israel asa dao sian undungundung ni nasida molo naeng kotoran. Ingkon di hali nasida do lubang jala ingkon ditanom ma ndung sidung nasida kotoran. Dung 200 taon na parpudi on pe, diboto angka ilmuwan dohot dokter ringkot ni parenta i.\nNunga marratus taon naung salpu disurat hata ni Bibel na i pe dijaha hamu. Boasa diboto panurat i manurathon angka na hombar tu sains, hape imbar situtu do hasomalan ni angka halak di tingki i? Panurat Bibel mangalusi: ”Ai songon timbo ni angka langit sian tano on, songon i do tumimbo angka dalanku sian dalan muna i, jala angka pingkiranku sian pingkiran muna i.”—Jesaya 55:9.\nSintong do Isi ni Bibel taringot Ilmu Pengetahuan Sains & Bibel\nText Sipilliton unduhan buku digital JOUJOU PABOAHON Juni 2015 | Na Tumingkos Do Sains Sian Bibel?


. Pesta Parolop-Olopon, 50 Tahun Hasadaon Ni Pomparan Toga Sinaga | PPTSB JAMBI\nHome » BERITA , FOKUS , INFO FACEBOOK PPTSB , INFO WA GROUPS PPTSB , MUBES PPTSB , SAMOSIR » Pesta Parolop-Olopon, 50 Tahun Hasadaon Ni Pomparan Toga Sinaga\nPesta Parolop-Olopon, 50 Tahun Hasadaon Ni Pomparan Toga Sinaga\nWritten By PPTSB JAMBI on Senin, 15 Oktober 2018 | 15.08\nILUSTRASI-COVER BUKU ACARA MUBES PPTSB OKTOBER 2018. FOTO GWA PPTSB SE INDONESIA.\n*50 TAON HASADAON NI POMPARAN TOGA SINAGA*\n*DISADA PANDOHAN “SI SADA LULU ANAK, SI SADA LULU BORU”*\n*DOHOT DISADA PANJOUON “SINAGA”*\n*Dohot Tanda Hasadaon ima: Monumen Tugu Toga Sinaga*\nArkian, sian hasosorang ni Ompungta Toga Sinaga dohot angka tinodohonna sian Daompung Siraja Lontung dohot Siboru Pareme, dang adong torsa na dapot hita, ia angka pomparan ni Siraja Lotung i, na so jadi marsiolian.\nLaos ido dihita Pomparan ni Ompungta Toga Sinaga, dang adong torsa na sahat tu hita na mandok ia pomparan ni Toga Sinaga na so jadi marsiolian.\nBoi do i berengonta di bonapasogit ta di Samosir, ima sian pomparan ni Ompungta si Sia Ama i, bahat do na marhula-marboru ala ni angka pangolian sian anak manang hamulian ni boru. Gabe jala marpinompar do angka pomparan ni Ompungta i naung marsigabean i.\nMarmula ma di taon 1938 di Medan, marpungu ma Pomparan ni Ompungta Si Raja Lontung mambahen sada “Punguan” songon dalan laho pasadahon pomparan i di luat pangarantoan asa boi marsitogu-toguan diangka ulaon las ni roha, suang songon i nang di ulaon dok ni roha.\nAlai mamungka sian taon 1940, sorang ma pamingkirion di pomparan ni Ompungta Toga Sinaga na adong di Kota Medan laho papunguhon pomparan ni Toga Sinaga dohot sihol ni roha asa boi marsada diangka ulaon paradaton suang songon i laho mambahen pamingkirion diangka panungkolion diparngoluon siadapari marhite na pajongjongkon usaha na digoaranna“Kongsi”, manang nuaeng on di dok ma i “Koperasi”.\nILUSTRASI: Pelantikan Pengurus PPTSB Cabang Toba Samosir Periode 2018-2022. Foto GWA PPTSB Jambi\nDung singkop angka pamingkirion dohot pangaradeon, dipaojak ma Punguan i di tanggal 15 Desember 1940 dohot goar PARSADAAN POMPARAN TOGA SINAGA (PPTS).\nDipardalanan ni Punguan i, mansai godang do angka hangaluton marhite haroro ni Panjaja Jepang di taon 1942 dohot hame-merdeka ni bangsonta Indonesia taon 1945 dohot angka pergolakan-pergolakan (hagunturon) ni politik proses hamerdekaon, jala sipata martabuni do angka pengurus ni PPTS laho mangulahon angka ulaon nasida, ala sampe do adong abat-abat dibaen panjaja ima manutup punguan PPTS.\n*Haojahan ni Hasadaon*\nMardalan do kegiatan ni PPTS sian hao-ojakna sahat tu taon 1964 dohot 4 (opat) hali pargantian ni hapanguruson, jala nungnga rarat barita ni PPTS on sahat tu huta-huta na adong humaliang Kota Medan.\nDi bona ni taon 1964, sahat ma Amanta Letkol Pol Drs. Mula Horas Sinaga di Medan, pinda sian Surabaya jala mangula ma nasida di Polda Sumut.\nPajumpang ma angka pomparan ni ompungta Toga Sinaga na adong di Kota Medan, isara na Letkol TNI TPR Sinaga, Mayor TNI Mardame Sinaga dohot angka na asing, jala disangkapi nasida ma Punguan PPTS asa lam marbungaran marhite na mangalehon roha dohot pingkiran na be.\nDipatupa ma pasingkophon Hapangurusan peralihan na baru di periode 1964 sahat 1966 dohot Ketua Umum amanta Letkol Pol Drs. Mulahoras Sinaga. Disangkapi ma laho patupahon Mubes I PPTS di taon 1966 dohot sangkap ima:\n*1. Mambahen goar ni Punguan i gabe Parsadaan Pomparan Toga Sinaga dohot Boru (PPTSB)*\n*2. Mansangkapi hajongjongan ni Tugu Parsadaan di pomparan ni Toga Sinaga dohot goar Tugu Toga Sinaga*\n*3. Pahembangkon PPTSB asa marluat-luat sahat tu desa na 8 (ualu)*\n*4. Patotahon angka tarombo di sude pinompar ni Toga Sinaga.*\nDi na mansangkapi haojahan ni Tugu Parsadaan i, dipaojak ma angka Parhobas marhite Panitia na mangula rap dohot pangurus pusat. Dibahen do padalanhon “Kupon” tu sude pomparan ni Toga Sinaga na adong disude luat di Sumatera Utara asa adong laho mambiayai hajongjongan ni Tugu i, jala laos marhite na padalanhon “kupon” ima songon hasahatan ni barita tu sude pomparan ni Toga Sinaga na laho pajongjongkon Tugu Parsadaan Toga Sinaga.\nSahat ma ari na uli ari na denggan, marroan ma angka pomparan ni Toga Sinaga sian desa na 8 (ualu) tu huta Urat, Samosir laho pasadahon tahi dohot sangkap marhite-hite “Pesta Olop-olop Pomparan ni Toga Sinaga” ima mangaresmihon Tugu Parsadaan “TUGU TOGA SINAGA” di ari Minggu tanggal 7 Juni sahat ari Minggu tanggal 14 Juni 1970. Dibungka do Ulaon i marhite Parmingguon jala diujungi ma ulaon i tong marhite Parmingguon.\nDi pesta ni Pomparan ni Ompungta Toga Sinaga na saminggu i, mardosniroha huhut mardosnitahi ma sude pomparan ni Toga Sinaga ima:\n*1. Marsada ma dipanjouon ima Marga Sinaga, jala diojakhon ma ia sude pomparan ni Toga Sinaga “Sisada Lulu Anak, sisada lulu boru”. Asa unang adong panjouon dimarga sian Si-Tolu Ompu manang Si-Sia Amai songon naung adong dipiga-piga huta di Samosir.*\n*2. Ala nungnga sude Pomparan i “Sisada Lulu Anak, Sisada Lulu Boru” asa unang be masiolian jala marsigabean sian Pomparan ni Toga Sinaga.*\n*3. Dipanjouon paradaton asa dijouhon ma Pomparan ni Toga Sinaga ima Si-Tolu Ompu, Si-Sia Ama.*\n*4. Punguan ni sude Pomparan ni Toga Sinaga ima Parsadaan Pomparan Toga Sinaga dohot Boru, dang adong na asing sian i.*\nMamungka sian na marsada sude Pomparan ni Toga Sinaga di hao-ojak ni Tugu Parsadaan i, laos mamungka sian ima sude pomparan ni Toga Sinaga di sude luat manghangoluhon na sisada lulu anak sisada lulu boru, jala sada di panjouon.\nTaon 2020 nanaeng ro, gok ma 50 taon pomparan ni Toga Sinaga paojakhon *“hasadaon”* dinamarhaha-maranggi dohot marboru di huta Urat, Samosir.\nBeha do hasadaon di Pomparan ni daompung Toga Sinaga sahat tu hatiha taon milenium on?\nAstuanna, uli jala denggan do pardalanan ni pomparan ni Toga Sinaga ima napinadimun-dimun marhite punguan PPTSB, mulai sian Pusat sahat tu sektor-sektor di luat Indonesia on.\nTontu mandok mauliate ma hita tu TUHANTA DEBATA ala dilehon habisuhon dohot pamikkirion namansai uli tu angka natua-tuanta NAUNG PASADAHON hita sude Pomparan ni Ompungta Toga Sinaga dohot Boru marhite-hite Pesta Olop-olop laos paojak Tugu Parsadaan na di taon 1970 na salpu.\nAla ni i, mansai porlu di hita sude Pomparan ni ompungta Toga Sinaga dohot Boru na di partingkian nuaeng on asa tongtong ma tarahut hasadaonta i diangka panghobasiaon ditonga-tonga ni Pomparan ni Ompungta na gabe i Toga Sinaga.\n*Pesta Olop-olop 50 Taon Hasadaon Pomparan Toga Sinaga taon 2020*\nAsa boi lam tang jala lohot padan “Hasadaon” naung dipukka angka natua-tuanta di taon 1970-an, taparade ma rohanta laho marsada jala marpungu rap hita Patupahon *“Pesta Olop-olop diparningotan 50 Taon Haojahan Hasadaon ni Pomparan Toga Sinaga di Tugu Parsadaan Toga Sinaga di Urat, Samosir”* bulan Juni taon 2020 nanaeng ro.\nMolo hinsa do rohanta, asa ta pa andar ma sinta-sintan-ta on di Mubes nanaeng ro, asa boi gabe sada Program na bersifat Ad-hock di periode 2018 s/d 2022. Beha pandapotta angka dongan!!! Di acara Mubes ta i ma tabahen alusna ganupan. Horas ma di hita angka Pomparan ni Daompung Toga Sinaga. (Bekasi, 5 Juli 2018-Oleh-*Pnt. Yas L. Sinaga, MBA-Ketua Departemen Organisasi dan SDM PPTSB)\nLabel: BERITA , FOKUS , INFO FACEBOOK PPTSB , INFO WA GROUPS PPTSB , MUBES PPTSB , SAMOSIR


JINGGA SENJA is.....S U N S E T: ANNEMER DALAN TOL TEBING TINGGI - PARAPAT\nANNEMER DALAN TOL TEBING TINGGI - PARAPAT\nBahat do halak hita na gabe annemer manang kontraktor ni dalan, singkola dohot proyek pamarenta na asing. Alai bahat do na rugi laos tutup usaha i ala ni bahat potongan ni hepeng i di pimpro, pimpinan proyek di dinas dinas. Ido umbahen na losok roha ni angka annemer mar proyek parpudion, mandele roha, iba do na marhoi hoi alai angka pimpro dohot bendahara do na mamora.\nSaonnari ndang songoni be, ala Pimpinan dohot bendahara proyek ndang ditiop Dinas be, alai ditiop BUMN nama songon P.T.Hutama Karya, Cipta Karya, Nyndya Karya dohot BUMN na asing. Jadi ndang adong be potong memotong si songon na ujui. Ai Pamarenta nuaeng hatop do karejo pasidunghon dalan Tebing Tinggi - Pematang Siantar - Parapat 98,5 kilometer dohot anggaran Rp 8,28 trilyun. Balga hian anggaran ni dalan on, on ma tingkina hita mar proyek muse.\nMolo adong dope CV manang PT na leleng ima dipakke mangido karejo proyek tu BUMN i ala naung leleng pengalaman do mangula proyek pamarenta najolo. Ima modal na umbalga, pengalaman mangula proyek. Molo porlu baen hamu CV manang P.T na imbaru.\nNa umporlu saonari imataringot tu Alat berat. Ingkon adong ma nean alat alat berat songon Buldozer, Escavator dht naasing ampunanta, unang be manyewa (ai timbo do ongkos sewa ni on).Tumigon ma ta sewa tu Leasing, haduan gabe ampunanta dung lunas.\nTingki manghatai, nego dohot BUMN didok ma na adong do alat berat piga piga unit boi mangkarejoi proyek dalan tol i, asal ma dapot kontrak. Molo dapot hitam diatas putih manang kontrak, tarsurat naeng leanon na proyek dalan tol, boanon ma kontrak i tu panggadis, agen alat berat i. Agen ni alat berat i annon patuduhon usaha LEASING na olo mangalean utang sewa. Utang sewa do goarna ,astuan ala Leasing do nampunasa alat berat i sahat tu na lunas tagarar sewa na, isarana 3 manang 5 taon.Dung lunas marsoring ma ampuna alat i gabe ampunanta.\nMolo boi unang ma pakke hamu perantara manang calo. Naeng ma pajumpang hamu tu kapala cabang BUMN i songoni dohot kapala agen panggadis alat berat. Unang marbaga baga mangalean komisi tu pegawe ni BUMN manang tu pegawe ni agen panggadis alat berat i.. Ta pasomal ma ma mangula "professional" ai anak ni raja do hita.\nHudokkon pe songoni, ala naung hea dapot au utang leasing $ 1 juta andorang so krismon dope najolo. Hupajonjong ma P.T na imbaru, pensiun au sian parkarejoan. Ndang adong borg, holan kontrak do hupatuduhon. Ndang hubaga bagahon komisi manang silean lean, hatop do dilean utang i, holan sabulan do nunga haluar persetujuan ni Leasing..\nMambaen proposal tu leasing ndang pola maol i.angka administrasi doi. Naumporluu sibotoon, sadia ma balga ni kontrak proyek sian BUMN, sadia muse boi do manggarar angsuran ni utang leasing tiap bulan. Molo dung adong Alat berat i, torus nama dapotan proyek hita.\nSongon na maol mura do jahaon ate. Ingkon ulahoonton do baru pe botoon didia do bangkol na jala disima nidiori songon dia dalan si dalanon. Ingkon loja do antong lao mar usaha. Molo so olo loja marsiajar, ba ndang boi maju hita.\nPosted by Pinondang Situmeang at 1:06 AM


MULAK MA TU UNOK NI NATAL I – Batak Indonesia\nBatakIndonesia.com — Sasintongna, hira sarupa do na masa manang tupa di partingkian di hatutubu ni Tuhanta Jesus lobi 2.000 taon na salpu dohot na masa di partingkian natal sinuaeng on. Saotikna, adong dua horong na mansai andul na tupa di parsorang ni Jesus di Betlehem (Luat Judea), songon i ma tong nuaeng.\nHorong na sada ima habodoon. Angka parmahan masuk ma tu horong on. Huhilala, ndang angka parsingkola nasida parmahan i. Angka sibuta huruf do i. Di bariba an ima horong na pistar. Angka parhapistaran na sian Purba masuk ma tu horong na pistar on. Nasida ima angka sititi ari dohot bintang. Mangihuthon tudutudu ni bintang do patolhas nasida sian Purba sahat tu huta Betlehem, Efrata. I ma ala ni pistar ni nasida. Molo nuaeng didok ma halak on ahli Ilmu Falak.\nNa mangihut, di tingki i adong do halak na mansai burju jala denggan pangalahona. Angka parmahan, Si Maria, dohot si Josep masuk ma tu horong on. Angka parmahan i, datung diboto i diadia. Si Maria, sada ina na burju na sai tong mameop hata i jala pahusohusorhonsa di bagas rohana. Si Josep pe tong do songon i gabe tunggane doli na ‘siap siaga’ jala martanggungjawab gabe among ‘biologis’ ni Tuhan Jesus, so marungutungut manang so manihai. Raja Herodes na manampul ulu ni si Johannes Pandidi masuk ma tu tudosan ni horong na jungkat roha. (Raja on ma na manghaishon gara sian tanggurungna na mandok: “Ndang dapot ahu hasalaanNa!” Alai dipasahat do Jesus tu Panguhum Pilatus gabe alani diparsilanghon.)\nDi paradongan pe tong do tarsagi gabe dua horong. Horong na pogos ima angka parmahan dohot keluarga ni Josep-Maria. Alani pogosna, ndang tarpatupa nasida nanggo lage nanang abit laho alas podoman ni Jesus na imbaru ditubuhon i. Ingkon pola ma marlagehon urame panggagatan ni dorbia i Tuhanta i, alani pogos ni among dohot inongNa. Sibaso manang bidan desa laho mangurupi parsorang ni Jesus pe ndang tarpatupa. Ndang apala binoto, boha ma dibahen si Josep manggotap tali pusok ni Jesus ujui. Ra, bulung ni urame manang ri do dibahen ibana, so marantitetanus. Hape si Kesar Agustus dohot si Raja Herodes marlobilobi, marlagehon sere dohot perak.\nDi partingkian si nuaeng on, di namamestahon Ari Natal hita, tong do tupa na dua horong i. Torop dope nuaeng jolma na so hea marsingkola, na so umboto surat, na gotap parsingkolaanna di paralangalangan, na tu pargadisan ala ni habodoonna. Hape, di baribana tung mansai godang do jolma na sun pistarna, marganjangganjang titel i pola dua baris molo dipatitir, di jolo dohot di pudi ni goar samadak i.\nBoha angka na burju? Suang songon i do tong. Bo pe hira na gumodang do angka na jungkat jala na takkang roha, alai angka na burju roha ndang hurang toropna. Bahat do nuaeng manisia na saluhut ngoluna dipelehon gabe pasuspasu tu hajolmaon, isara ni na mangurupi angka na tarduru ala ‘korban’ hamajuon on, na manganturehon angka na so-marama-so-marina, na mamelehon artana mangurupi angka na pogos, na mamangke angka talentana tu angka rumang ni hadengganon tu dongan jolma. Amanta, Bill Gates, parkomputer na utusan i, boi ma ra sada tudosan ni horong na burju on.\nMolo horong na takkang roha, ndang tarpajojor ahu i, alani bahatna. Adong siahut na so niula ni hodokna, adong siginjang roha na sungkot ro di langit ginjangna, adong na mangaleai donganna na so sahorong, adong na manindos na gale, jala adong na manghilala mangambii na manompa ibana. Tapajojor ma di bagas rohanta angka jolma na masuk tu horong on. Ndang siat salembar harotas ganjang ni gurithononhon.\nSongon i ma nang horong na pogos di sada suhi dohot horong na mora di suhi na asing. Mangihuthon hatorangan ni World Food Program (WFP), sada lembaga PBB na mangaringkoti sipanganon ni sandok manisia di liat portibi on, nuaeng on, adong hira 1 miliar (sa par pitu) manisia di portibi on na bongot tu podomanna ganup borngin dohot panghilalaan na male, ala ni sipanganon na soada manang hurang. Hape, mangihuthon hatorangan ni pigapiga pihak, tebateba ni sipanganon ni na mora, tuk mangalehon na anturaparon i mangan. Asing dope molo dietong angka pelor ni angka sordadu na marporangi mamunu donganna jolma. Molo dohot i dietong, datung adong be jolma na so dapot mangan dohot na putus singkola ala ni na so adong bahenonna manggarar uang singkola.\nI ma portibi! Sai tong do masa na dua horong i. Tu hita, na rumingkot ima boha ma hita, di hadirionta ganup, gabe manghorhon hadengganon tu dongan jolma. Hudok ma tu hita, ndang na so boi Tuhanta Jesus ditubuhon di Rumah Sakit di Penang, Singapur, dohot di Ruma Sakit na tarbarita di portibi on, diurupi angka doktor dohot bidan na pistar. Apala ura do i di Ibana. Alai, ndang i ditodo. Bara ni pinahan, borngin na holom marimpotimpot, dohot alogo na mansai ngali manodos ro di holiholi do. Ndang adong gabagaba, ndang adong lilin dohot lampu listerik na marhillonghillong, ndang adong dekorasi na marnoninoni, ndang adong uninguningan manang parhinsloan sabangunan dohot parendena (artis), ndang adong pahean na jeges, ndang adong salon manggana bohi dohot sitarupon, ndang adong snack na paro ijur, ndang adong kata sambutan na marganjangganjang, ndang adong tamue na ingkon pahundulon di jolo jala ingkon paimaon harorona, ndang adong christmas gift, ndang adong tonel, ndang adong deklamasi, jala ndang adong spanduk na pahebahebahon. Na adong ima borngin na hohom, ende ni parmahan dohot surusuruan, bara ni pinahan na angir, soara ni hirik, dohot parhapistaran na sian Purba na marsomba huhut na mamelehon pelean na mansai arga.\nAlani angka damang dohot dainang, tapaulak ma tu unok ni natal i. Ndang apala mandok songon na masa na 2.019 taon na salpu i ma tapatupa molo marnatal hita. Denggan do bage paheanta i. Alai, taingot ma hatutubu ni Jesus maralo do i tu pesta na marlobilobi.\nSelamat Advent II. Taungkap ma bagasta, taparade ma lagenta. Etak tung beha ro Ibana martamue laos rap dohot hita manginum hopi dohot marsipanganon, tasaok hian ma patumona ni hopinta i jala unang jolo tagadis manukta na martagan i. Molo tung hurang tonggi pe hopi i, tadok ma: “Jesunami, santabi bolon ma hurang tonggi hopi on, ala nunga maos dipaingot parpuleher hami asa mangorom gula alani sahit gula on!”.\nManigor dohononNa ma: “Haradeonmi do na pamalumhon ho!”\nSelamat Adven III!\nTotal views : 1121267


Dison do hamu hape amang? – Amani Partogi\n← Tejju ni hela\nDison do hamu hape amang?\nPosted on 12 Februari, 2010 by Hendry Lumban Gaol\nAi sipata olo do dang tartahan sude hagiot ni daging on. Olo do sipata molo nga ro hagiot ni daging i, manang tu dia pe luluan do. Isara rupani, molo nga sai naeng mangan di lapo iba, mang tudia pe sai luluan ma lapo, agia malam. Nang songoni akka hasomalan/bakko molo nunga gabe mudar di iba sai na luluan do boha asa boi dapot iba hagiot on. Molo di jaman saonari on didok ma i hobby, adong do hobbi mar bola kaki, sai mangalului alo do o, agia tolu mangalo tolu, adong hobbina makkail to binanga, agia udan ikkon sasi lao do on tu binanga,. Adong muse do na marhobby parende, agia pe paspasan suarana alai ala nga hobbi, dang parduli nga pe sogo rohani donganna, sai tong do ikkon sai marende.\nNang songoni amani Jappurut, nang pe nga matua ibana, na marumur 55 taon, jala nunga mar hela ibana adong do habbi ni amanta on na so boi dilupahon, tung manang bohape, anggo si sahali saminggu i sai ikkon luluan ni amanta on do dalan lao menggohi hasiholan ni rohana i. ia hobbi ni amanta on ima lao tu Kafe-kafe batak, mambege lagu-lagu batak huhut minum bir. Nian dang adong na salah molo tu hobbi ni amanta on alai na gabe gait jala gabe ila rohana ima di minggu na salpu di tikki lao ma ibana tu sada kafe batak na adong di huta i.\nTep ma di tikkina, dunga massai tabo dirohana lagu i, songoni na pangontak ni musik i jala angon-angon dibege soara ni parende i, hona tu rohana lagu i. Mardomu nunga mangonai bir on, jon-jong ma ibana di togihon ma anak boru namandongani i laho tu jolo laho mardansa. mantap nai bah, mardomu songon na angur do use itoan on, ninna rohani dibagasan huhut ma sai dihaol itoan i.\nDinaso panagamanna, marsisenggolan ma ibana dohot sada ama-aman na disampingna, dungi ala nga saotik hona minuman i, pittor disonggak ibana ma amanta na manenggol i. Didokma “Lae, apa kasut…kau senggol-senggol apaku”\nHuroa, amanta nasada on pe dang tarjalosa muruk ni amaniJappurut, ala anggo dirohana, ai biasa do marsisenggolan, bohama nga pojjot jolma, jala golap manang na remang-remang do humaliang. Dang na tinuttun, ninna rohana.\nMuruhan ma amanta on, jala disarat amaniJappurut tu na tiur, narohana asa mar dame ma nasida ala hurang tabo dibereng jolma. Molo so mardame, asa tarida na tinoparan, boha huroa. Ninna di bagas rohana.\nDioloi amaniJappurut do, alai nang pe sai marungut-ungut, bah molo tung dia sanggup dope au anggo sada tu sada ninna roahana dibagasan.\nHape, ditiur ni lampu tarsonggot jala tarhatotong ma halakon nadua, jala marrara be ma bohina na dua, ala ni ilana. Dang tardoksa manang aha be. Hape amaniSumuang do donganna namarbada i. Ima helana siakkangan. Dang tagamon tu rohana ikkon pajuppa dison dohot simatuana, nga sega narohan. Dang mate kamus anggo amaniJappurut, jai pittor didok ibana, ” Ai dison do pe hamu amang hela?? ai loja iba mangalului hamu sanakkaning, ala adong naeng sihataanta nian..sai niluluan tu na asing hape dison do hamu….” ninna.\nDungi dialusi amannSumuan muse “Imadah amang, ai ahu pe mangalului hamu do, ala didok inang nakkaning, lului hamu jo simatua muna, ala naeng lao hami ninna…”\nRap mekkel nasida nadua. Tabo ni namarhela-marsimatua\nOne thought on “Dison do hamu hape amang?”\n17 Februari, 2010 pukul 2:32 am\t Balas\n“marga aha tahe helanta” i, ampara?


DITANGIHON DEBATA DO ANGKA NA JOUJOU DI BAGASAN GOARNA I | Pdt Midian KH Sirait,MTh\nNats: 2 Musa 2:23-25\nMolo tapaihutihut bangsoIsraeldung tolhas tu luat Misir sianIsraeldung mamungka ma haleon potitr hombar na tarsurat di 1 Musa 41:54-57; 42:1-5.laosdisi do targoar mula ni na luat Misir gabe inganan na subur laho mangalului ngolungolu angka pinomparni si Jakob. Tarlumobi dung si Josep muse na jongjong pasidohot mangarajai dilingkungan harajaan ni raja Parao di partingkian ni Wangsa Hyksos hira taon 1900 SM disi do si Josep dipasahat gabe penguasa muda di Misir. Laos mamungka sian si Josep on do taida dibagasan 1 Musa 42-50 dibaritahon songon dia do hajongjongan ni si Josep na mansai sangap di jolo ni raja Parao na sian Misir i. sahalak na hea dipangke raja Misir pasidohot diharajaonna.\nJala di partingkian ni i Josep na dohot jongjong dijabatan na mansai terpenting di tonga-tonga ni pemerintahan ni raja Parao i gabe bangso Israel i ma songon na targoar tu horong halak Ibrani gabe jumpangan perhatian, dihormati angka pomparan ni Israel di huta Misir.Alaidung Raja parao Amenofis II (1447-1421) SM i ma sada raja na so mananda si Josep. Di bagasan 2 Musa 2:23-25 dipaboa do kondisi songon dia do hajongjongan ni parngoluan bangso Israel naung diparhatoban raja na so mananda si Josep jala taon 1445 SM asa disi do hamamasa haluar bangso Israel sian parhatobanon Misir on raja Parao Amenofis II.\nDi partingkian na tongtong mardalan, dipaboa dibagasan turpuk 2 Musa 2 on jumpang ma sada situasi naimbaru i ma jumpang sada raja na menindas dihajongjongan ni halak Israel di huta Misir i. jala boi tardok dibagasan kondisi na so manusiawi be dipasiaksiak bangso i marhite kerja paksa (rodi) dipamasa raja Parao laho paulihon huta Pithon dohot Raamses bahen parpeopan ni ugasan ni raja Parao (bindu 1:11). jala di tingki bangkit sada raja naimbaru gumomgom Misir, na so tumanda si Josep, siida raja i do bangso Israel tumorop sian halak Misir na tinggal dibagasan huta i; ala ni i do gabe diakali raja i do marhite sangkap na roa i ma laho patupahon sada cara asa unang be bangso Israel na mian di luat Misir i gabe jumpangan sada hundulan na denggan di angka struktur di pemerintahan, kemasyarakatan, dna. Asa marhite di cara i boi manghorhon asa unang be lam ganda bangso i di angka kekuasaan.\nMabiar do raja Parao dihatihai molo ndang adong sada sistim na membatasi di posisi dibagasan angka haundulan/jabatan na terpenting gabe manghorhon tu keleluasan bangsoIsraellaho patupahon angka gerakan na dimotivasi sian sudut etnis parbangsoon manang Etnis/Ras. Tontu ianggo ndang diantisipasi sedini mungkin, mabiar raja i di sada partingkian muse dijolo, boi gabe terjadi gerakan politik manang revolusi na didominasi sian pihak na mayoritas menduduki jabatan kekuasaan dohotmassa(bd. 2 Musa 1:9-10).\nSaut do sangkap ni raja na mangkasogohon hajongjongan bangsoIsraelnaung torop mangula di Misir i marhite na tampil tarida bangsoIsraelgabe hatoban manang berpropesi songon buruh kasar, murahan jala na so adong jaminan ni ngolu. Status ngolu na sisongon on tardok status parngoluan na di toru ni tinfikat standarisasi ni hajolmaon manang “kehidupan yang tidak manusiawi”. Na jumorbut muse dipamasa raja Parao na sian Misir i do asa unang dipaloas be angka dakdanak na baru tubu mangolu sian halak Heber.Laosdisosohon raja Parao i do asa unang diurupi angka sibaso ni halak Heber laho mangintubuhon dakdanak na naeng tubu sian bortianna (bindu1:16). Boi tardok sian segala cara do dipamasa raja Parao na sian Misir i asa tangkas unang eksis bangso i be diganup segi-segi parngoluan di tonga-tonga ni luat Misir i.\nAngka acara dohot tahitahi na jahat na dipatupa raja Misir i mambahen gabe tarida Israel di Misir sada bangso na bolon alai mangolu dibagasan parhatobanon. Ndang adong sipangasahon bangso i do digombarhon dibagasan andorang so tubu si Musa na gabe dipillit Debata paluahon bangsoIsraelsian parhatobanon i. Ndang adong na tardok peduli disitaonon na borat di hamamasa parhatobanon i. ndang adong na boi mangurupi bangso i sian sudut paralealeon manang pardonganon di hajolmaon. Alani i do dibagasan turpuk on dipataridahon do piga-piga hal:\nTangi do Debata umbege anggukangguk ni bangsoNa.\nDi ayat 23 tangkas do dipaboa hira na digombarhon do parsorion bangsoNaIsraelnasailaon lelengna mardalan marhite parhatobanon i. Ai sahat tu partingkian na marsoring-marsoring raja na mangarajai di luat Misir ndada lam tu moruna penindasan maradophon bangsoNa Misir. Sai mangangguhi ma halakIsraeldibahen renge ni ulaon nasida. Di sada tingki na une disi do Debata bertindak laho patuduhon holong ni rohaNa maradophon bangsoNa. Ndada na tinggal, so Debata patangitangi angka hinadangol ni bangsoNa so adong tindakan laho paluahon bangsoNa i, ndang na martabuni manang na so parduli Debata di angka na masa dibagasan parngoluan ni jolma.\nTangi do Ibana umbege anggukangguk ni bangsoNa i. “Sahat do anggukangguk ni bangso i tu jolo ni Debata”, holan on do ndada songon pikiran ni jolma do Debata laho manilai di tindakan ni Debata maradophon bangsoNa i. Proses na mendasar tarida dicara ni Debata laho patuduhon hamuliaonNa maradophon bangsoNa i naung pinillitNa. Hataridaan di cara ni Debata i ma marhite najinou si Musa na gabe tangan ni Debata laho mamboan bangsoIsraelhaluar sian parhatobanon bangso Mesir. Jala molo tapaihutihut mulai sian 2 Musa 5 sahat tu namangihut dipatuduhon Debata do huasoNa paboa nunga dipamasa Debata sada partingkian na ingkon Ibana sandiri bertindak laho paluahon bangsoNa. Marhite habaranion si Musa manghatahon hatana hombar tu tona ni Debata maradophon raja Parao asa loasonna bangso ni Debata i ma hauar sian parhatobanon ni Misir (2 Musa 5:2). Marhite 10 uhuman tu Misir (tulah) 2 Musa 7-13, mamolus laut na rara I (2 Musa 14) sahat na mardalan bangso i diparhorsinan marhite ombun dohot api na marsijongjong (2 Musa 13;17-22). Di sudut cara manang tindakan ni Debata ndang hapalang patupaonNai i do. On do sada bukti di kepedulian ni Debata marhite carana na so hatudusan tu pingkiran ni jolma (bnd. Jes 55:8-9).\n2. Diingot Debata do PadanNa\nHaluaon na pinatupa ni Debata maradophon bangsoNa Israel ndada holan alani na binegena di anggukangguk ni bangsoNa i alai, nunga adong hian padan na sian Debata marhite si Abraham, Ishak dohot si Jakob (Kej 15:18-21; 17:6-9; 26:3-4, 24-25; 28: 13-15, 35:12) i ma na ingkon bahenon ni Debata marhite sian pinompar Abraham i na gabe tubu sada bangso na bolon na mangingani tano Kanaan i jala na tongtong Debata mamarateatehon manang tu dia bangso i mardalan.\nHata ni Debata na pinadanhonNa i ndada padan na boi muba jala mose songon janji ni jolma na boi muba manang lupa atik pe nunga maratusratus taon na salpu nanihatahon ni Debata tu si Abraham jala ndang adong be jolma na asing umbege PadanNa i. Ala ni i do dibagasan turpuk on didok “diingot do padanna tu si Abraham, si Ishak dohot si Jakob alai anggo Debata hot do di PadanNa i. ala ni i do dibagasan turpuk on didok “diingot do padanNa tu si Abraham, di Ishak dohot tu di Jakob”, paboa na so hea Debata margabus manang na lupa dihataNa I (Bnd. 2 Petrus 3:9).\n3. Holan Debata na gabe pangalualuan\nDihilala Debata do parungkilon ni bangso i laos Debata do muse jumolo patuduhon huasoNa laho manghaholongi bangsoNa i. Di tingki namanganggukhi bangso Israel hinorhon ni parhatobanon i, ndang adong na boi mangurupi bangso i dungkon holan Diri ni Debata sandiri do na gabe pangalualuan ni bangso i. Dison do keistimewaan di cara ni Debata hinorhon padan dohot pamilliton ni Debata hian tu bangsoNa Israel, ia disi dianggukhon bangso i angka parungkilon nasida i disi do Debata ro mambahen tindakan laho paluahon bangso i, asa di tingki na dianggukhon bangso i di angka parsorion na bagas i disi do Ibana patuduhon sada proses na mendidik manang marimpola laho paluahon bangsoNa.Laosdibagasan bindu na mangihut si Musa do ditodo Debata na gabe naposoNa mamboan bangsoNa tu ngolu na marhaimbaruon sahat tu tano Kanaan.\nHamu angka dongan sahaporseaon, songon dia do pangantoion ni Debata maradophon angka parsorion ni bangsoNa i.Alani i do dibagasan turpukon hombar tu goar ni minggunta Invocavit marlapatan “Jouonna ma Ahu, jadi alusanHu ma Ibana, Psalm 91:15a”. Paboahon tongtong Debata tangi di sude angka anggukangguktai. Ndang dipasombu Ibana angka na mangalualu tu Ibana marhite na tongtong pasahathon diri dibagasan tangiang, manghaposi rohana di saluhut ngoluna tu Debata jala na olo manangihon HataNa. “Jou ma Ahu jumpa di ari hagogotan asa hupalua ho, asa dipuji ho Ahu (Psalm 50:15)”. Holan marhite Ibana do i ma Jesus Kristus dalan haluaonta asa tarbahen hita malua sian angka parhatobanon ni sibolis, na mamboan ngolu ni jolma tu hamatean. Amen